text:
30 novembre 2008
Sant'Andree il Diretôr su la bree
In spiete, ma cence grandis sperancis, che al torni...
29 novembre 2008
I 20 agns dal Istitût ladin furlan
Intant de serade si podarà sintî la vive vôs di pre Checo (te foto) cuant che, tal Istât dal 1976, dopo dal taramot, al fevelà a Aquilee cuntun discors memorabil.
Fracait chi par lei dut il program.
28 novembre 2008
Cui vinçaraial chest an?
27 novembre 2008
Grignei di scuele
26 novembre 2008
O deventi barbe!
O soi contenton!
Al è inmò ce spietâ, ma cumò si tache ancje viodi un pocje di panzute :)
Mê sûr mi à ancje dit che no volaran savê se e sarà une frute o se al sarà un frut: l'impuartant al è che e/al stedi ben e jo o condivît cheste idee.
Auguris duncje a la future mame, al futûr papà e a la future gneçute o futûr nevodut.
25 novembre 2008
Zornade cuintri de violence su lis feminis
O dedichi ancje jo un pinsîr a la zornade internazionâl cuintri de violence su lis feminis.
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
22 novembre 2008
Pre Toni e Don Milani
21 novembre 2008
Consei comunâl
Ve chi la convocazion dal consei comunâl.
20 novembre 2008
E je rivade la Patrie di Novembar
19 novembre 2008
No taiâ la lenghe
18 novembre 2008
Furlan in TV par mût di dî
Te foto: Elena Zanussi, la sporteliste de Provincie di Pordenon che une vore ben e à conduzût par furlan il notiziari in cuistion.
17 novembre 2008
Leçs raziâls
16 novembre 2008
In ricuart di cui che nol è plui
Vuê si ricuardin lis vitimis de strade. Come ducj o ai ancje jo personis che a son partidis e no son plui tornadis parcè che la lôr strade si è fermade. E vuê, ma no dome vuê, come l'an passât, un pinsîr al è par lôr, par che lis fameis e i amîs no vedin plui di patî la mancjance di une muart su la strade: un apel a ducj par evitâ lis muarts des stradis.
15 novembre 2008
Ator di me
Jo lu ringrazii par vêmi visât e o slargji l'invît a ducj i letôrs dal blog.
Par altris info: fracait chi.
(te foto un biel crocifìs)
14 novembre 2008
13 novembre 2008
Lenghe furlane a Triest
v. E. Weiss, 15 – trieste – tel 040392113 – info@mini-mu.it
Us segnali cheste iniziative che si tignarà a Triest:
Provincie di Triest Aziende pai Sarvizis Sanitaris Triestine N.1 Grop Imagjine di Triest
Inaugurazion Sabide ai 15 di novembar 2008 aes 17
Mini-Mu
tant che plui piçul
tant che piçul museu
tant che piçul munari
tant che Parc dai frutins Sant Zuan là che no si fâs nuie
tant che museu mitût adun dai frutins
aes 17.15 A tachin i salûts
Maria Teresa Bassa Poropat
Presidente de Provincie di Triest
Franco Rotelli
Diretôr de Aziende Sanitarie Triestine n.1
Maurizio Fanni
President dal Grop Imagjine
aes 17.30 Elena Bertocchi:
Presentazion di Mini-Mu
fare dal nulla mostre di voris di Bruno Munari
te colezion di Adalberto Mestre
Intervents di artiscj
Esplorazions di colôr
Mini-Mu e promôf une dinamiche educative che:
e da al frut e ai plui zovins une funzion centâl e ative te gjestion dal imparâ
e môf la naturâl curiositât dai fruts e dai zovins lant daûr a la lôr voie di scuverte dal mont e di sè e e ufrìs ocasions par incressi la lôr imagjinazion e creativitât
e coinvolç la famee tes ativitâs di istruzion e di zûc e je cetant atente ai dibusgns e ai interès no dome dai fruts ma ancje de lôr comunitât, brincant gnûfs obietîfs e tacantsi ai stimui culturâi dal tessût socjâl tal cuâl e si poe
Domenie ai 16 di novembar 2008 aes 10
Une zornade al Mini-Mu cun Riccardo Dalisi
Presentazion dal catalic de mostre “Tra i Vetri” (omaggio a Bruno Munari) “ cu lis esperiencis creativis di Adriano Bon, Bruno Chersicla, Isidoro Dalcol, Riccardo Dalisi, Matteo Fanni Canelles, Gruppo &, Paolo Cervi Kervischer, Jasna Merkù, Enzo Navarra, Renzo Possenelli, Mario Sillani, Studio Openspace, Giorgio Valvassori, Franco Vecchiet
Presentazion dal libri di Riccardo Dalisi: “lo schizzismo”, Editore Corraini, 2008
Laboratoris cun Riccardo Dalisi che al larâ indenant ancje tal dopodimisdì
Dalisi si è indreçât ai frutins, ai fruts e ai students dal cuartîr Traiano a Napoli, sogjets inmò libars dal condizionament e in stât di vê un sintî gjenuin e dret su la realtât e di rispuindi a ce che ju coinvolç cun animazion, intun rapuart difarent jenfri l’om e lis tecnichis e jenfri la culture e la creativitât.
Di resint (2008) Dalisi al à elaborade la tecniche dai schiribiçs par produsi sponte, ideis e visions che e van oltri la dibisugne di clarece e di coerente dal sogjet, di grant interès tant che metodi indreçât ai procès educatîfs dai zovins che a son in situazion di disasi. Al à publicade cheste metodologjie cul editôr Corraini.
Sostegn
Regjon Autonome Friûl - Vignesie Julie, Cassa di Risparmio del Friuli - Venezia Giulia, Assicurazioni Generali, Cooperative Operaie di Trieste Istria e Friuli
Patrocini
Comun di Triest
Ministeri de Istruzion, de Universitât e de Ricercje
Ufici Scolastic de regjon dal Friûl - Vignesie Julie; Direzion Gjenerâl
Disastris!
Dal sigûr al è impuartant dâ un bon servizi di racuelte des scovacis, fâ funzionâ i ospedâi, asfaltâ lis stradis, ma se i aministradôrs publics a vessin di viodi dome di pocets, tombins, asfalts, e vie indevant... nol coventarès un consei comunâl: al bastarès dopleâ l'ufici tecnic e nomenâ un bon comissari. Se la classe dirigjente si permet di butâ vie lis lidrîs, al è dibant programâ l'avignî: nol è doman par un popul cence memorie.
Te foto di Wikipedia: Aquilee.
12 novembre 2008
Da la malte al malto
Ce aie di particolâr?
Che e je artesanâl.
Che e je furlane.
Che il so produtôr (Domenico "Meni" Francescon) al à inventât plui cualitâts.
Che il so produtôr ur à dât il non des borgadis di Cjavàs.
Che il so produtôr al è masse fuart: al faseve il muradôr e cumò al fâs bire: "da la malte al malto"!
Ma soredut... che e je buine!
Prosit!!!
11 novembre 2008
Campagne abonaments
Grazie a chei che lu àn za fat e a chei che lu fasaran!
10 novembre 2008
La Arlef che mi plasarès...
09 novembre 2008
Aldo in onde
aes 10.30 in direte a Radio Onde Furlane cun Pauli Kantarut
aes 14.00 in direte a RAI Radio1 Regjon cun Tullio Durigon
aes 16.00 regjistrazion a RadioSpazio103 cun Marco Tempo
08 novembre 2008
Auguris
Stant che cualchidun al fâs i agns casualmentri, tancj auguris! :)
07 novembre 2008
Il diari di Tosoni
Par lei dut il numar, o che o lais a cjoli une copie di cjarte o che o discjamais il pdf: fracait chi.
06 novembre 2008
Il Fogolâf furlan di Gjenue
05 novembre 2008
Designazion de Provincie di Udin tal Cda ArLef
Prin di dut o ringrazii il president Fontanini che a sorprese mi à proponût. In veretât no me spietavi e o dîs cun emozion che cheste designazion mi fâs pardabon, ma pardabon, un grant plasê. Par me e je une biele gratificazion e o speri di jessi a la altece di cheste grande responsabilitât. O ai za visât lis personis che mi son plui dongje: unic displasê al è di no vê podût condivi cheste notizie cun pre Antoni Beline, ma o sai che di là sù lu à za savût ancje lui.
Come che o vevi za dit cualchi dì indaûr, la Regjon e à za fat lis sôs nominis. Cumò al mancje dome il rapresentant de Anci. Di fat o fâs une piçule retifiche, stant che mi somee che pe Universitât al sedi il prof. Roberto Dapit e i components che a rapresentin la provincie di Pordenon (scjadince tal 2009) e la provincie di Gurize (scjadince tal 2011) a restin in carghe fint che al dure il mandât dal ent che ju à nomenâts.
Stant che cualchidun al domandave, come chel al è just, di cognossi il curriculum dai components dal Cda, o speri che almancul su la mê persone i letôrs di chest blog a vedin avonde informazions... se no: o soi chi!
04 novembre 2008
Racuelte diferenziade, la serade di Farle
Us visi che il gnûf sisteme al tacarà ai 10 di Novembar: fint chê dì a continuin i incuintris e usgnot i tocje a Cjasesole cun Sant Salvadôr, simpri a 8 e mieze.
03 novembre 2008
Sintude in curve
Ma plui che di ce che al è sucedût su la jerbe, mi plâs ricuardâ ce che o ai sintût in curve...
A part lis tantis acuilutis zalis che a svolin su font blu, come pal solit si pues individuâ un gjenar ben definît di tifôs furlan: chel che al comente cence polse lis azions (pal solit metint in evidence i aspiets negatîfs) e che al varès simpri une soluzion ancje par cuant che magari lis robis no van tant ben, nancje che al fos il Grant Ct par antonomasie. A chest proposit, dopo che un nestri zuiadôr al veve passât la bale, ma in maniere no propit precise, si è alçât sù e al à berghelât viers la panchine in maniere che il nestri alenadôr al sintìs il so sugjeriment a proposit dal zuiadôr: "Butilu ta la plastiche!" al à vosât. Ce dî di plui: se no altri il sens civic de tifoserie al è cressût: une volte, cuant che o jeri piçul e gno pari mi menave in tribune a viodi l'Udin o sintivi a colâ dome "Sants, madonis e signôrs"... cumò almancul ti insegnin un tic di racuelte diferenziade...
Par savênt di plui sul Udin e il campionât, apontament su Radio Onde Furlane vuê a 9 e mieze di buinore cun "Un blanc e un neri" e cun Enrico Turloni joibe cu la trasmission "Il Balon al è di ducj" da lis 4 fint 5 dopomisdì.
02 novembre 2008
Pieripauli 02/11/1975-02/11/2008
Fint che al jere vîf, al deve fastidi a plui di cualchidun.
33 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Ma no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
01 novembre 2008
Pat pal Furlanist
Pat pal Furlanist!
Se ancje tu che tu leis chest blog, ma prime tu jeris un letôr ancje dal Furlanist, lasse chi un coment cun scrit "PAT PAL FURLANIST: DREE RESTE IN LINIE" (che tra l'altri al è ancje un invît a no meti sù masse chilos...).
Cun di plui, o podês mandâ une mail cul stes messaç: "PAT PAL FURLANIST: DREE RESTE IN LINIE" a ilfurlanist[gubanute]gmail[pont]com


c: text/html

text:
26 febbraio 2011
27 di Fevrâr: Zornade Furlane dai Dirits
Come ogni an, ancje jo o ricuardi il riviel de Joibe Grasse dal 1511 che chest an al cole il so 500m aniversari.
Par cognossi miôr chest event, us consei l'articul di Donato Toffoli su La Patrie dal Friûl di chest mês (fracait chi).
Us segnali lis iniziativis di Radio Onde Furlane, la radio libare dai furlans che a cause dai tais dai finanziaments e je obleade a meti in casse integrazion i siei dipendents e cun doman e varà une riduzion dal palinsest (fracait chi); sedi il blog dal Comitât 482 (fracait chi); sedi il blog de Associazion 1511 che e fâs il pont su lis iniziativis previodudis ta chestis zornadis par ricuardâ chest aniversari (fracait chi).
Dute la mê solidarietât ai amîs di Radio Onde Furlane!
Par cognossi miôr chest event, us consei l'articul di Donato Toffoli su La Patrie dal Friûl di chest mês (fracait chi).
Us segnali lis iniziativis di Radio Onde Furlane, la radio libare dai furlans che a cause dai tais dai finanziaments e je obleade a meti in casse integrazion i siei dipendents e cun doman e varà une riduzion dal palinsest (fracait chi); sedi il blog dal Comitât 482 (fracait chi); sedi il blog de Associazion 1511 che e fâs il pont su lis iniziativis previodudis ta chestis zornadis par ricuardâ chest aniversari (fracait chi).
Dute la mê solidarietât ai amîs di Radio Onde Furlane!
19 febbraio 2011
Su La Patrie la "cuintristorie dal Nûfcent"
Dopo de solite polse dal mês passât, a Fevrâr e je tornade "La Patrie dal Friûl" (www.lapatriedalfriul.org), cun tantis confermis e novitâts.
Tacant de cuviertine, i letôrs a podaran cognossi la "Cuintristorie dal Nûfcent" curade di Angelo Floramo.
«Tal an li che a diviers nivei si volarès insegnâ la “storie” dai 150 agns de unitât di Italie – che e à invadût il Friûl dome tal 1866 (e des bandis di Gurize i talians a son rivâts dome dopo de prime vuere mondiâl)» a declarin chei da “La Patrie dal Friûl” «o proponìn une leture furlane autentiche de Storie dal “Secul curt”. Ogni mês la cuviertine e fevelarà di un event significatîf dal 1900 a vuê. Une corse dilunc dai decenis par capî miôr ce che al è sucedût in Friûl, cence contentâsi di ce che nus conte e che nus volarès imponi la Italie».
La prime pontade e je dedicade al deceni 1900-1910 cun Udin capitâl “de modernitât” cu la fiere campionarie dal 1903 e “de lûs” cun Artûr Malignani.
Il numar si vierç cuntune analisi storiche di Donato Toffoli sui 500 agns dal riviel contadin de Joibe Grasse dai 27 di Fevrâr dal 1511.
Tra lis novitâts ancje la rubriche dedicade a la Rêt e a lis gnovis tecnologjis “Furlans, digjitait furlan” cun Dree Venier, Michele Calligaris, Giorgio Jannis e Matieu Baldan.
Restant su la atualitât, un intervent di Marco De Agostini, segretari politic dal Moviment Friûl e la interviste esclusive a Sonia Cossettini, la “vigjilesse” furlane dal spot Rai tant criticât che e declare «La Patrie dal Friûl je stade la uniche a domandâmi cemût che le pensavi jo di dutis chestis polemichis sul spot RAI».
La Patrie si le cjate intes miôr librariis e ediculis, in dutis lis filiâls de Casse di Sparagn F-VJ o par abonament: tancj regâi e promozions par cui che al decît di abonâsi.
E sul sît www.lapatriedalfriul.org al è disponibil dut l’archivi dai numars passâts e za cualchi anticipazion di chest mês.
Tacant de cuviertine, i letôrs a podaran cognossi la "Cuintristorie dal Nûfcent" curade di Angelo Floramo.
«Tal an li che a diviers nivei si volarès insegnâ la “storie” dai 150 agns de unitât di Italie – che e à invadût il Friûl dome tal 1866 (e des bandis di Gurize i talians a son rivâts dome dopo de prime vuere mondiâl)» a declarin chei da “La Patrie dal Friûl” «o proponìn une leture furlane autentiche de Storie dal “Secul curt”. Ogni mês la cuviertine e fevelarà di un event significatîf dal 1900 a vuê. Une corse dilunc dai decenis par capî miôr ce che al è sucedût in Friûl, cence contentâsi di ce che nus conte e che nus volarès imponi la Italie».
La prime pontade e je dedicade al deceni 1900-1910 cun Udin capitâl “de modernitât” cu la fiere campionarie dal 1903 e “de lûs” cun Artûr Malignani.
Il numar si vierç cuntune analisi storiche di Donato Toffoli sui 500 agns dal riviel contadin de Joibe Grasse dai 27 di Fevrâr dal 1511.
Tra lis novitâts ancje la rubriche dedicade a la Rêt e a lis gnovis tecnologjis “Furlans, digjitait furlan” cun Dree Venier, Michele Calligaris, Giorgio Jannis e Matieu Baldan.
Restant su la atualitât, un intervent di Marco De Agostini, segretari politic dal Moviment Friûl e la interviste esclusive a Sonia Cossettini, la “vigjilesse” furlane dal spot Rai tant criticât che e declare «La Patrie dal Friûl je stade la uniche a domandâmi cemût che le pensavi jo di dutis chestis polemichis sul spot RAI».
La Patrie si le cjate intes miôr librariis e ediculis, in dutis lis filiâls de Casse di Sparagn F-VJ o par abonament: tancj regâi e promozions par cui che al decît di abonâsi.
E sul sît www.lapatriedalfriul.org al è disponibil dut l’archivi dai numars passâts e za cualchi anticipazion di chest mês.
14 febbraio 2011
09 febbraio 2011
2 agns
Lait a lei chi: www.pereluana.it
03 febbraio 2011
Ven a lei ancje tu la Bibie par furlan, 0432/555979: metiti in note
0432/555979 al è il numar par metisi in note.
Jentre te storie: ti segnali che ducj a puedin partecipâ in maniere ative ae leture integrâl de Bibie par furlan, in program dai 3 ai 9 di Avrîl dal 2011.
I puescj disponibii par deventâ protagonist dal plui grant event culturâl in marilenghe dal 2011 a son 1300, ma al è miôr notâsi subit.
Si pues partecipâ, tant che letôr singul o tant che grup di letôrs, sedi par telefon, tacant di miercus ai 2 di Fevrâr, clamant il numar 0432/555979 dal lunis al vinars des 10.00 aes 13.00 e des 17.00 aes 20.00, o pûr scrivint ae direzion bibie@regione.fvg.it.
Il numar al è valit ancje par domandâ informazions e sclariments.
No stâ pierdi cheste ocasion!
02 febbraio 2011
Cunvigne sul Testament Biologjic
O publichi vulintîr l'invît a la cunvigne sul testament biologjic inmaneade de associazion "Per Eluana".
Apontament par lunis ai 7 di Fevrâr alì dal Palamostre a Udin aes 8 di sere.
O pensi che ducj a vedin prin di dut di scoltâ, informâsi e dopo decidi in dute libertât, ma simpri cence fâsi cjapâ la man tes reazions. Lu dîs parcè che o vin sintût masse int a berghelâ in place, invezit di metisi a resonâ.
O aprofiti par tornâ a proponi la interviste al dot. Amato De Monte, fate su La Patrie dal Friûl di Dicembar 2010: fracait chi.
Par savênt di plui su la Associazion e su la cunvigne, fracait chi.
Apontament par lunis ai 7 di Fevrâr alì dal Palamostre a Udin aes 8 di sere.
O pensi che ducj a vedin prin di dut di scoltâ, informâsi e dopo decidi in dute libertât, ma simpri cence fâsi cjapâ la man tes reazions. Lu dîs parcè che o vin sintût masse int a berghelâ in place, invezit di metisi a resonâ.
O aprofiti par tornâ a proponi la interviste al dot. Amato De Monte, fate su La Patrie dal Friûl di Dicembar 2010: fracait chi.
Par savênt di plui su la Associazion e su la cunvigne, fracait chi.
Iscriviti a: Post (Atom)

robotstxt: allowed

filter: keep


text:
Ogni tant mi capite di tabaiâ cun int foreste in visite in Americhe e mi disin su trop cortês e zentîi ducj e son. Cemût che tes buteghis e fûr pes stradis dai borcs residenziâi al capite di jessi saludâts da int che nancje tu cognossis, dal autist dal autobus come che dal omp cal cjape su les scovacis. Dut un " Cemût statu
", " Bon di'
", "Buine sere
" "Tenti cont
" etc etc..
E je une forme di cortesie standard, nie plui nie mancul, no sucêt pardut come tes areis urbanis, ma al capite di plui in te suburbie e in tai borcs citadins plui cuiets e mancul traficâts.
Cui cal cognòs i Stâts Unîs al sa che i Merecans al e' un popul che miôr di atris al a specializade le art de tabaiade, specialmentri che casuâl cun int che no tu cognossis o che tu as apene cognosut. Un viaç intercontinentâi e tu sâs vite muars e miracui su le persone che je sintade ale to diestre ...e sinistre. Sigûr no ducj e son cussì, ma a cui cal ven dal forest chest al pues da' un ciert tipo di impression che no atris ca vie o dedin a ducj masse confidence. Di solit tantis voltis e chest lu sai e lu dîs par esperience personâl, cun che si va' tal forest si puarte daûr chestis abitudinis. Al pues capità' di di' un Mandi
casuâl pe strade dal pais a une persone che no tu cognosis ma che ti passe dongje e tu ti cjatis a jessi scuadrât da cjâf a pîts. O intune buteghe, tu ti domandis parceche ducj e sedin cussì frêts scuasit maleducâts tai toi confronts. Chest articul
al analize une vore ben i fraintindiments tra Merecans e Todescs che dopo e deventin une culture par ducj stereotips e cliche che o cognossin ben. A di le veretât, gjavait Todescs e miteit Furlans o atris nazionalitâts europeanis e al discors al e' al stes. Chest articul
invezit al tabaie di cierts aspiets de culture merecane che an colpît l' autôr tornant a cjase in Americhe dopo un periodi in Gjapon.


text:
Cent e cincuante milions di agns? Pôc plui pôc mancul. E jere une dì come une altre suntune anonime splaze dal mâr di Tetide. Il soreli al brusave e ai grancj sauropodis nol restave altri che butâsi inte aghe. Cu lis grandis codonis a movevin il licuit provocant des ondis che a levin a rompisi cuintri la cueste. In cîl a planavin variis formis di pterosaurs, grancj, mezans e pitinins. Si butavin jù tal mâr a predâ riscjant grues des voltis a cause di cualchi crocodîl in vuaite. Un piçul brontosaur (o alc che al sameave a un brontosaur) al veve decidût di esplorâ la splaze par so cont ma a un dât moment si cjatà di front un minaçôs theropodi cjarnivar... le varès viodude peloche se nol fos rivât in jutori so pari che, cu al potente code, i molà une biele vuiscjade al agressôr. Insome, cheste volte e jere lade drete pe famee dai brontosaurs. Il theropodi, dopo di chê sdrondenade, nol veve plui olsât fâsi viodi di chês bandis e al jere restât a bocje sute.
Cent e cincuante milions di agns dopo, simpri tal chel mâr, ancje se al jere cambiât alc. Toni e Meni, vedranons cence remedi, dopo di un bagn si jerin distirâts sui jetuts a cjapâ soreli in chel di Lignan. A sintirin une vôs berlâ: “Cocco freshco, cocco bello, cocco di mamma!”
“Lu sintistu Meni? Âstu gole?”
“Mah? E se tal servìs dopo jessisi tocjât il bigul? Âstu mai pensât? No ise miôr une bire?”
“Mi sa che tu âs reson, Meni... ancje par mitigâ la scalogne!”
“Sì, Toni: e je pocje frice ca ator ma usgnot o cumbinarìn cun cualchi todescjone in discoteche, fiditi!”
Tal cîl a svolavin dai acuilons narançons e un grant parecjadudis zâl; pôcs a jerin i cocâi... a preferivin lâ a pasturâ bande dal Tiliment.
Cualchi milion di agns plui tart e jere une dì di soreli inceant. Al jere simpri il stes mâr ma cuntun nivel di idrocarbûrs une vore elevât. Su la splaze a jerin a cjapâ soreli dai grancj organisims colôr viole a ûs amoebis..., sì, pensait però a amoebis cuntun diametri di cinc metris! Inte ombrene a parevin come dai balons dûrs e secs ma apene che lis scjaldave il soreli lôr si slargjavin deventant molis e inglobant altris organisims plui piçui. In cîl a svolavin dai pes... be', pes e je une peraule gruesse: no sameavin tant ai lôr progjenitôrs, i pes volants...
Si butavin jù tal mâr di idrocarbûrs par passisi di cualchi altri mostri. Sì, e jere une zornade come une altre in rive al mâr.


text:
Paîs Basc: indenant cu la repression e cu la mobilitazion popolâr
Restìn inmò a fevelâ dal Paîs Basc. Un dai procediments judiziaris plui grues e plui innomenâts inviâts cuintri dal panorame nazionalitari basc al è il cussì clamât “macrosumario 18/98” che, tai ultins agns, al à colpît gjornâi, associazions, grups e personis di ogni sorte che a àn come unic element in comun chel di jessi impegnâts inte difese dai dirits nazionâi e linguistics dal popul basc. La acuse e je simpri la stesse, ven a dî che di jessi “organics” a ETA, ancje se no si àn provis reâls di leams tra i imputâts e la organizazion armade basche. Si trate di une vicende che e je deventade aromai la testemoneance plui penze de repression inviade cuintri dal moviment nazionalitari basc e, magari cussì no, e va dilunc a zontâ cjapitui gnûfs. L’ultin, si riferìs a di une gnove operazion di polizie, inviade ai 30 di Novembar, che e à puartât al impresonament di une cincuantine di imputâts de inchieste 18/98. Ancjemò une volte, la operazion e je stade compagnade di iregolaritâts e violazions de procedure judiziarie, baste pensâ, par esempli, che i avocats de difese a àn podût viodi la ordenance di arest dome daspò di trê dîs e mieç che i arescj a jerin scomençâts. Par denunciâ cheste gnove azion repressive, domenie ai 2 di Dicembar, e je stade inmaneade a Bilbo / Bilbao une manifestazion di proteste che e à clamât dongje passe 25 mil personis. Une cifre pardabon grande se si pense che la iniziative e je stade imbastide in mancul di doi dîs e a front di une clime pesante di intimidazion. Simpri par protestâ cuintri dal impresonament massîf leât ae inchieste 18/98, ai 13 di Dicembar si è davuelte une ore di siopar dai lavoradôrs che in diviersis localitâts baschis, tant che Usurbil, Andoain, e Goizueta, a àn puartât a un bloc totâl o cuasi des ativitâts. Intant dal siopar miârs di personis si son dadis dongje tes citâts baschis plui gruessis par manifestâ cuintri dai arescj.
[Font: Gara, 03-04-13/12/2007]


text:
giovedì 31 dicembre 2009
Contecurte tal 2009
Dopo une ridatazion des contis, cun tant di numerazion, e une netade a cualchi post che non coventave plui, o doprìn un post che al stedi chi a rindi cont de Ostarie e dal so andament tal prin an, de sô nassude, ai 14 di Zenâr dal 2009, ae fin dal an.
Lu scrivin dopo, ma o fasin fente di jessi ae fin dal prin an di vite e vie cussì.
Alore... in totâl o vin publicât 97 contis par 25 autôrs, plui 4 contis di fruts.
I autôrs a son 7 feminis e 18 oms, e jenfri di lôr o vin 3 anonims che o savin cui che a son, e doi anonims che invezit a àn volût restâ misteriôs
Dôs contis di chês publicadis, a son stadis voltadis par furlan dal talian, par il rest, lis contis a son dutis rivadis par furlan e a son ineditis.
I autôrs plui prolifics, par chest an, cun 10 contis a cjâf, a son l'Ostîr e Jaio Furlanâr, ma il Spirt Anonim Gianfranco Pellegrini a 'nt àn pocjis di mancul.
I gjenars a son dispès di ande romantiche, sociâl o ironiche ma no mancjin contis di pôre e di fantasience, neris o di gjenar sureâl.
Insome, par il prin an de Ostarie, o podìn dì che al è stât une vore positîf!
Etichetis: Contecurte, Contis, Gnovis
mercoledì 30 dicembre 2009
Storie di un frut che al à salvât il Nadâl
A mancjavin pocs dîs a Nadâl e i centris comerciâi a jerin plens di int cjapade a fâ i ultins acuiscj.
Agnul al jere lât daûr di sô mari a cjace dal regâl dal ultin moment e cumò al jere strac e nol viodeve ore di tornâ cjase. Al jere dome che al cjalave l’orloi, fintremai che no i à colât il voli su lis puartis viertis di un assensôr che al veve in bande un cartel cu la scrite “FÛR DI SERVIZI”.
Agnul al è lât dongje incuriosît des lûs, al è jentrât e… lis puartis si son sieradis a colp e l’assensôr al à tacât a lâ sù, 1 – 2 – 3 … 10 – 11 … 25, al someave che al rivàs dret tal cîl e po, di bot e sclop si è fermât. Sul display e je comparide la scrite “An 2118, dismontait par plasê”. Agnul al è dismontât pensant a un scherç ma si è cjatât intun altri mont… no, il mont al jere simpri chel, ancje se al jere dut diferent.
I è vignût dongje un om e i à dit: «Mandi, jo o soi il Grant Mestri Fail432 e tu? Di cuâl an rivistu chenti?»
«O soi Agnul e o soi dome un piçul scuelâr – che nol va nancje tant ben a scuele – e o rivi dal 2009… ma soio pardabon intal futûr? Propit come tal film Back to the future?»
«Sigûr, al è dut vêr, o vin fats un grum di pas indenant: fâs cont che par distrigâ la cuistion dal spazi o vivìn cumò in celutis, si capìs, cun dutis lis comoditâts; sâstu… o vin copiât des âfs… Il Grant Computer si coleghe dret cul nestri cerviel a mieç di un microchip par rinfrescjânus la memorie cence mai fermâ. Pense, o vin ancje inventâts vistîts che a lavorin come i cuadris solârs, a ingrumin energjie e nus scjaldin, in sumis o vin fats une vore di pas indenant» al à dit Fail432. Agnul al à spalancât i voi pe maravee e al à dit: «Ce ideis super inteligjentis, Grant Mestri! Cuissà mai ce che o varês inventât pal Nadâl!»
Fail432 i à rispuindût: «Propit nie, il Nadâl al è stât scancelât timp indaûr de memorie dal Grant Computer che al guvierne il mont». A Agnul i è mancjât il flât: «Ce idee super stupide. O sês ducj tant grancj te storie ma o vês fate une robe tant… tant… no mi vegnin nancje lis peraulis. No mi pâr che chest al sedi un pas indenant!»
Fail432, avilît, i à dit: «Ma sì, i miei antenâts a àn tramandadis storiis une vore bielis sul Nadâl, l’arbul dut furnît, Santaklaus cu la sô slite, e ancje chê bielonone… di chel frutut… cemût si clamavial?... ah, sì, Jesù, chel nassût intune gnot frede.» Une lagrime e je vignude jù pe muse dal om. Agnul lu à strenzût e al à dit: «No sta vaî, sù mo, e sarà ben une soluzion!»
Su la muse di Fail432 si è impiade une sperance: «Tu âs di judâmi, o vin di tornâ a formatâ il disc dûr dal Grant Computer, se o rivìn a tornâ a meti drenti il Nadâl inte memorie, ducj a podaran capî il so valôr e ce che a stan pierdint!» Agnul al à decidût di judâ il so gnûf amì e a son lâts ducj i doi te sale dai comants dal Grant Computer.
«Bisugne meti drenti i codiçs juscj, o vin pôc timp, dopo il sisteme al larà in bloc e al sarà masse tart, judimi Agnul, dimi cualchi simbul che al puedi figurâ il Nadâl». Agnul al jere confusionât e spaurît, cuntune vôs trimuline i à dit: «Prove a meti drenti arbul di Nadâl, Santaklaus, regâi, paneton…»
Il Grant Mestri al à scrite la secuence, ma sul visôr nol è vignût fûr nie. «No ju cjape, damint di altris, pense ben, no nus reste tant timp…»
A Agnul si son iluminâts i voi: «Prove cun famee, pâs, sperance, calôr, amôr e ancjemò amôr, jemple dute la rie cu la peraule amôr, parcè che il simbul dal Nadâl, il significât plui alt, il messaç… al pues sedi dome chest» i à dit Agnul.
Il Grant Mestri al à scrite la gnove secuence e une lûs maraveose e à iluminât il visôr, e je comparide une stele, une stele di Nadâl. Fail432 al vaìve di tant content, al à fracât il tast ENTER e il messaç si è spandût intun milesim di secont in dut il mont, dopo al à strenzût Agnul a se e i à dit: «Graciis, Grant frut, tu nus âs salvâts! Ti nomeni Grant Mestri par cheste tô mission, se tu vûs restâ chi, tu varâs une celute speciâl»
Agnul al à fate bocje di ridi e i à dit: «Ti ai dât dome un simbul, une password pal to computer, cumò ti tocje a ti di jemplâ di amôr chest mont, al è un compit dificil, ma… tu sês un Grant Mestri e tu fasarâs tancj pas indenant, chel chi al è dome il prin. Cumò o scuen lâ, mi spiete la mê famee e… il gno Nadâl, là jù tal passât. Mandi Grant Mestri, viôt di tignîlu cont, il Nadâl». Si son saludâts cun afiet e Agnul al è jentrât tal assensôr par lâ jù tal 2009.
Sô mari lu steve cirint e a pene che lu à brincât i à dit: «Ma dulà jeristu lât a finîle? Ti ai cirût par dut, tu sâs che no tu âs di slontanâti, no viodistu trope int che e je?»
Agnul i à rispuindût: «Mame, o jeri in mission, o ai salvât il Nadâl tal futûr.» Sô mari lu à cjalât, e je deventade serie e i à dit: «Tropis voltis ti aio dit che no mi plâs che tu zuis cun chei videogames? Pitost, âstu scomençât a fâ i compits? No tu volarâs mighe rivâ ae Befane cun dut di fâ?»
Dedicât a ducj i grancj mestris di amôr, cressûts e inmò di cressi.
di Andrea Giarduz
Voltade par furlan di Gianfranco Pellegrini
Conte n. 97
Etichetis: Andrea Giarduz, Contis, Gjenar romantic, Gjenar sociâl
lunedì 28 dicembre 2009
Il presepi
Cualchi zornade prin di Nadâl la none e prontave une casse tun cjanton da cusine, la taponave cuntun sac e parsore o distiravin il muscli fof cjapât su tal ôr dal fossâl.
Daspò gno pari al puartave jù dal cjast il zei nadalin e propit chel an lì, che aromai o vevi cinc agns, mi è tocjât a mi di parecjâ il presepi.
Braurose e imberdeade o ai disvoluçât lis statuinis dal bombâs, lassantlu in bande par fâ la nêf e o ai tacât a metilis: dapît il pastôr cu lis pioris, dongje l'agarûl e la lavandere, e vie vie la femine cu la cosse dai miluçs, il frut cuntun gamelin di lat, il sclapeçocs cu la manarie, il soldât cul curtissat… Biel planc la sene si slargjave e jo mi figuravi di jessi stade presinte in chê gnot, jenfri dute la int che e lave a riverî il Signôr.
Par ultin o ai metût il clap che al voleve jessi la grote, il mus e il bo, la Madone e sant Josef e o ai viert la scjatulute di Jesù Bambin, sigure di cjatâlu, ma nol jere!
Il spavent, la pôre di vêlu pierdût mi àn glaçât il sanc.
Cui sgrisui tes man o ai sgjerfât dentri il zei, cjalant da pardut, cirint di impensâmi dulà che lu vevi imbusât.
Tal gno cjâf al jere scûr e la disperazion mi sierave lis peraulis, mi pareve di vê fat un pecjât che nol veve perdon.
Inguside mi sei tirade dongje de none, che mi à dit “Cjo une tace di lat e va a durmî che tu âs i voi lustris, no tu volarâs mighe malâti cumò?”
O sei lade tal jet e ancje la coltre mi pesave scjafoiantmi e intant o preavi cu la anime savoltade che mi fos dade la gracie di cjatâ la statuine prin di Nadâl, prime che ducj a savessin e che il cîl e i oms mi cjastiassin.
Lis lagrimis mi bagnavin la muse, o jeri di bessole inte cjamare, la gnot triste e jemplave di neri i barcons, sot la puarte in sfrese si rimpinave la stralûs da lune.
Mi soi indurmidide strache e tal sium o ai viodût…
La puarte si è vierte e al è jentrât il soreli e dentri la lûs al vignive indenant un frutin cu la cjamese di gnot e intor dal cjâf une corone sflandorose.
Al veve bocje di ridi e mi mostrave cul dêt la sachete da cjamese.
Mi sei sveade dut un trim, mi sei ricuardade che o vevi tignût intor il grumâl dal asîl, cussì o ai cirût subit tes sachetis e… miracul! eco il frutin compagn di chel tal soreli, dome plui piçul.
Lu ai tignût strent tal pugn dute la gnot e a buinore lu ai metût al so puest.
O sei restade ferme un grum a cjalâlu, solevade, vignude fûr dal torment, sfrancjade dal pecjât. “Usgnot passade o ai viodût il Signôr” o ai dit ae none.
Jê no à fat câs, daspò tocjant il cjâf dal Jesù Bambin mi à rispuindût sotvôs: “Poben, si viôt che i è plasût il to presepi. Al vûl dî che tu lu fasarâs simpri tu, par dute la vite.”
di Giuliana Pellegrini
Conte n. 96
Etichetis: Contis, Giuliana Pellegrini, Gjenar romantic
mercoledì 23 dicembre 2009
Al mancje un re
“A si steve miôr cuant che al jere vîf il vecjo” al dîs Gaspar tornant al so puest dopo vê cjaminât ator pe cjase.
“Sigûr” i rispuint il camêl, poiantsi tal setiç che i fruts a àn doprât par fâ il desert, “âstu di meti Bepino cun chei ca? Chel al jere un om in gamba, al veve zirât il mont, a vore fintremai in Egjit e ancje a Parîs mi pâr.”
“Di fat a me mi a cjolte là tune buteghe sot la tour Eiffel” e fâs la femine che e gucje contente.
“Tu tu sês francese tant che jo napoletan” al riduce il becjâr netant la manarie, nol conte là che ti comprin, ma la persone che tu jeris, jo, tant par dîle, sarès armen.
“Chei ca invezit a son dome lofios” al fâs Gaspar cambiant discors; “lasse stâ che no si inacuarzin che noaltris i corìn ator pal apartament vie pe gnot, ma vêso sintût di ce che a tabaiavin îr sere?”
“No, parcè, di ce àno fevelât?” al domande Melchior sveantsi dibot.
“Dal frutin, di Jesus. A crodin pardabon che lui e Marie a fossin bionts e cui voi celescj, si rindêso cont?”
“Bionts come me?” al riduce il marangon che al à la buteghe dongje des palmis “Ma se nô si jere scuasit ducj de Galilee, dai mo, ma ce vano a fâ a messe, a scjaldâ il banc?”
“Ce vûstu, a son fruts no? Si viôt che a dutrine, invezit di stâ atents, a matein cui Gormiti, al è normâl” a ju scuse la sartore.
“Eh no biele la mê parigjine, nol è normâl par nuie e dut câs”, al salte sù Gaspar sustantsi un tic, “che la Madonute e jere bionde pardabon a lu à dite Dree, il fi di Bepino che al à passe cuarante agns, migo i canais.”
“Ce âstu di bruntulâ cumò?” i fâs Melchior al camêl che a nol tâs mai une.
“No bruntuli, rumii. Rumii e resoni.”
“E di ce?”
“Dal fat che e podeve lâ ancje piês. Pense se Dree al vendeve dut. O finivin sparniçâts di ogni bande dopo passe trente agns che o sin insiemit. Al sarâ lofio, ma almancul a nus ten adun e al cjalt tant che une famee.”
“Che fûr al sedi frêt, chel no si discut, ma âstu di meti il vieli” a i rispuint trancuîl Gaspar. “Chel, a noaltris re Magjos, a nus mandave prin tal cjistiel di Erode e daspò nus tirave dongje de capane dì par dì. Puar Bepino al veve une culture, migo come so fi. Cjale ca ce presepi che a àn fat, dut un casin, al è il vincj di Dicembar e noaltris Magjos sin bielzà rivâts ca di Jesus cu la marcjanzie, dai…”
“A proposit di regâi” e domande une piore dute curiose “ma no jeriso simpri in trê. I tre re dell’oriente?
Dulà isal chel altri, chel dal aur ?”
“Baldassâr” i rispuint Melchior cu la vôs rote “chest an a nol ven, i àn cjatade la asme, puarin e no si le sintive di viazâ. Da la Persie fin ca jù a son gnots e gnots cence durmî ‘ne lûs.”
“Dîs lis robis cemût che a stan Melchior” i fâs il camêl, mastiant une fuee. “Baldassâr al respirave mâl ancje ai timps di Bepino, ma al è simpri vignût istès. La veretât e je che Dree chest an lu à tornât a meti te scjate bruntulant. “Cheste storie dal Re neri tal presepi” al à dite a la sô femine “e je dute une invenzion politiche sâstu? I re Magjos a jerin blancs come nô, prove domande ator”.
di Maurizio Mattiuzza
Conte n. 95
Etichetis: Contis, Gjenar romantic, Maurizio Mattiuzza, Onde Curte
lunedì 21 dicembre 2009
Il drâc
Il timp al jere chel just, par sedi sot Nadâl. Un cîl di plomp al tignive scuindût il soreli daûr di un nûl plat e fis, pront a molâ jù la nêf. Dicembar al veve proviodût a scancelâ lis ultimis maglis di zâl, ros e narançon che la braùre di Novembar e veve sparniçadis ator pe campagne e al veve taponât dut cuntune man di moron, abàs vie, e une di grîs, sù in alt. Daspomisdì, sul tart, Min al jere jessût di cjase, a mieze mont, e al veve cjapât il troi che al menave sù tal bosc daûr dal paîs: sô mari, che e viveve cun lui, lu veve mandât a cirî un pin par fâ l’arbul.
Prime di tacâ la vore, si jere fermât te largjure disboscade un mês indaûr cui Foscjis, che a jerin a stâ dongje di lôr e che lu clamavin dispès a judâju. Cun lôr al leve vulintîr a fâ cualchi lavôr, parcè che no i disevin “mut”, come in paîs. E po, lui mighe nol jere mut! La vôs le veve, dome che no i vignive fûr! Sul ôr de largjure Min al lumà il biel çoc di faiâr che al veve za vût doprât par sentâsi a fâ di mirinde cuant che al jere stât a disboscâ. I plaseve chel puest parcè che di li si viodeve ben dute la plane. Cussì, al veve justât il seghet inte sachete daûr dai bregons e si jere sentât par tirâ flât.
Cuant che il grisum spandût dulintor al scomençà planc a mudâsi di clâr in scûr, Min al tacà a viodi lontan a man drete un flum di lusutis zalitis in dôs o trê filis che al scoreve pegri vignint sù de citât. Parele, ma de bande contrarie, une altre flumere di lusutis rossis, largje ancjetant, e leve jù lente bande disot. A mieç di chel flus, dal cors principâl al partive un riul plui stret che al leve vie cuintri soreli a mont. Daspò di un zîr a cercli, la corint e puartave lis lusutis intun lât largjonon, juste devant di un capanon scuadrât tant che une scjate e cuntune stele di Nadâl ben grande, impiade parsore dal tet. Li, lis lûs a ralentavin la corse, a devin une lampade rosse plui fuarte e, une volte fermis, si distudavin. Altris invezit si impiavin e daspò di cualchi manovre a jessevin dal lât e a tornavin a jentrâ inte corentie de bande contrarie. Un furmiâr di int al leve dal lât fin drenti dal edifici; altre int par cuintri e jesseve dal scjatulon, puartantsi daûr côi di pacs e di borsis.
Si varès podût dî che dut chel corîr al jere un presepi ledrôs: impen di puartâ i dons, la int e leve a cjoliju. Ma Min al jere un om pratic, che di zovin al veve fat fintremai il purcitâr e, par lui, chel che si viodeve jù abàs de mont al podeve sei dome un… polmon. Il polmon di une bestie bocognone che e domeave cu la sô panze sglonfe dute la plane. Un drâc distirât, cu lis talpis daûr in muel te aghe dal mâr e lis sgrifis des talpis devant plantadis tai foredôrs jenfri des monts. Al durmive, forsi, ma dut chel scori al mostrave che al jere ben vîf! Vîf in gracie dal sanc furnît des furmiis che a movevin pacs e pacuts drenti di lui, zirant indevant e indaûr pai bovui intorteâts des sôs venis badiâls. Tai dîs prime di Nadâl il sanc al circolave a plen, tant di fâ pensâ che se chel da pît de mont al jere il polmon, alore il roson larc di lusutis che a tarlupavin plui in jù a ret de citât al jere dal sigûr il cûr!
Min nol veve mai viodût il drâc tant grant intai agns passâts. Dome dal an prime i someave dopleât, e nol olsave pensâ ce che al sarès deventât se al continuave a cressi cussì, cence fin! Suturni, al jevà sù de sô sente di faiâr e al tornà a cjapâ il troi drenti dal bosc. I prins flocs di nêf i sbisiavin su lis ceis e i jentravin tal nâs. Il seghet i scloteave inte sachete daûr dai bregons biel che al cjaminave di rive jù, bande cjase, stant atent a no sgliciâ.
Al jere masse scûr aromai. Il pin par fâ l’arbul di Nadâl al sarès lât a cirîlu tal indoman.Salacor.
di Gianfranco Pellegrini
Conte n. 94
Etichetis: Contis, Gianfranco Pellegrini, Gjenar romantic, Onde Curte
mercoledì 16 dicembre 2009
Baste dome tacâ a scrivi
E varès podût comprâsi la lampadine bessole, ma jê e diseve che al jere un lavôr di om e che fin che lui nol gambiave la lampadine jê no varès fat da mangjâ.
Il so om, pe tierce dí, al veve finît di lavorâ masse tart e nol cjatave plui negozis vierts.
Alore, rassegnât, tal scûr, al mangjave pan e alc ancje in chê sere, ma la frute?
Jê no capíve. Mangjâ sec no i impuartave ma cemût fâ par lei e par scrivi?
Jê che a 8 agns e veve za let Notre Dame de Paris di Victor Hugo no capive ni sô mari ni so pari.
La sô rabie la faseve vaî. Se e ves podût scrivi ce che sintive, forsit i sares passade, ma cemût fâ?
Lâ tal cesso e sentâsi sul water e poiâsi su la machine da lavâ par scrivi?
No podeve parcè che e veve lassât il turni a so fradi sore che lui i veve fat i compits di matematiche.
Lâ in te cjamare e acetâ di fâ il compit di talian dal secont fradi che al veve il jet sul tet dal armaron?
No podeve parcè che la lampadine de cjamare e jere bielzà chê de cusine e che la cjandele e faseve lûs dome par lui.
Lâ da agne Lussie di là de strade?
No podeve parcè che tornant a cjase e veve sintût che il so om al jere cjoc e che jê i stave cridant.
Disilu ae mestre di scuele?
Al jere masse tart.
E podeve dome vaî.
I siei fradis, che no capivin nuie des sôs lagrimis, i vevin prometût di rompi la muse a di chel grant batocjo che i faseve simpri dispiets tornant da scuele. Ma l'indoman no si lave a scuele, e jere le vee di Nadâl, alore... Ce fâ?
Vaî.
E vaive disperade pognete sul jet.
E vaive disperade pognete sul jet.
Cualchidun al veve sunât ae puarte.
Il pari al jere lât a vierzi e cu lis lagrimis tai voi al jere tornât cuntun arbul di Nadâl e une scjatule plene di lampadinis par meti sul arbul, in te cusine e in te cjamare. Al veve montât sù dut, tant che la frute si jere indurmidide. Po le veve cjolte tal braç e le veve puartade in te cusine. Jê si jere sveade za pronte par vaî, ma viodint il spetacul di dutis lis lûs, i someave un sium. Cemût jerial sucedût?
‘nd jere ancje un regâl par jê: un grues cuaderni fat come un libri.«Baste dome tacâ a scrivi» i veve scrit la mestre in te prime pagjine.
di Jaio Furlanâr
Conte n. 93
Etichetis: Contis, Gjenar romantic, Jaio Furlanâr
lunedì 14 dicembre 2009
Une conte par Nadâl, e une domande
Provìn a imagjinâ di jessi une altre volte là, sù sul Golgota, e di sintî une vôs che prime nus spieghe l'antefat (cemût la crodince e à volut contânus) e dopo il fat (che al inzorne l'antefat secont une volontât che il fi dal Creadôr si è proponût come variant par judânus): un sacrifici gjenerôs, proviodût par meti in sene une gnove storie denant al mont, par liberâlu de soference dal sintiment di colpe rinovât tai secui cuintri l'uman destin, e la reson che nus tormente, e i pinsîrs imberdeâts ator dal sens di vivi, e la muart – che nus spiete di subite da la vierte de infanzie, slargjant i voi sul destin.
E Lui, il predicjadôr, tornât achì une seconde volte par judânus, che si è inclaudât di bessôl, prime i pîts, e chê man a çampe dopo, denant di nô e martielant i clauts cuintri la crôs, e ta l'ultin a nus domande di bati l'ultin claut, fûr par fûr, traviers chê man che nus lasse benedîts cul segn de Crôs. E alore, cristians – agns daûr i mês, fra cualchi dì Nadâl –, parcè no inclaudâlu subite sul tronc da l'arbul, chel frutut rivât dal cîl daûr di une comete, prime che al deventi om misericordiôs par perpetuâ la umane soference par dibant (o isal miôr lassâlu inte stale cun sô mari vergjine e un pari che nol è so pari, e continuâ a ornâ lis ramascjis di balutis maludint il mont che al va indenant istès)?
di Frank Spada
Conte n. 92
Conte n. 92
Etichetis: Contis, Frank Spada, Gjenar sociâl
mercoledì 9 dicembre 2009
Un incjant colât intor
Mattia al jere strac chê sere, e in chel moment al sintì domandâ se al jere un puest par cenâ. Lu cjalà, un zovin di colôr che al sameave une cane gargane sbatude dal vint. Al veve la piel scure e la linie de muse regolâr di frut che e sameave piturade cul pinel, la lûs de cjandele su la taule i deve un aiar di no sai ce cun dincj e voi a lusî. Mattia lu saludà cuntun moto dal cjâf e di chel moment si sintì la cjalade dal moro intor. E pûr chel zovin bessôl lu intrigave come nissun al jere rivât a fâ di un pieç. Un torment i vignive su pal fîl de schene, i deve un dolôr vuarp e fuart, che nol podeve parâ vie. Cuant che lu viodè a lâ vie si sintì slizerît e vueit, ma chel, prin di jessi si voltà e i tirà une cjalade di metilu dret distirât intun colp. “Mi à striât, chel diaul”, al pensà. Ancje se nol jere cjalt in chê sere novembrine al sintì di vê bisugne di une bocjade d'aiar. Lui al jere là, poiât sul mûr di chel negozi sierât ancjemò picjât a chê cjalade che tocjave fuart. Viodintlu al veve capît subit che al jere li par lui, il moro lu veve spietât. Cence dî une peraule Mattia si metè a cjaminâ bande la place e po viers i zardins. No i coventave voltâsi par savê che lui i vignive daur, vualme cidine ae sô gole. Il cûr i bateve fuart e un cjant lizêr i vignive su dal pet. Rivant dongje a un muret si fermà e il zovin al rivà dongje: "Piacere, Abdul”
Al veve une vôs cjalde ma al sameave ancje lui emozionât e cuntune cierte fature a tirâ flât. Mattia si sintà cul neri tacât dongje. I pareve di jessi su la cime di une culine verde e no dongje a un zeut des scovacis e a une strade traficade. I pareve ancje di viodi une storie ae television dulà che lui nol jere il paron.
“No soi usât, no sai cemût e parcè che o sin achì”. “Neanche io. È la prima volta.”
Mattia nol saveve la prime volte di ce, ma i pareve che l'invît e la vuaite a fossin stadis cussì claris che il zovin al varès vût di savê il parcè e il parcò. Ma la gole che si sintive su pal fîl de schene lu obleave a ubidî a di un istint che par dute la vite al veve platât. Cence cognossisi al cjapà Abdul pe man e lu puartà daur la cise e al scomençà a bussâlu, sintint il so cuarp a slargjâsi, e pe bocje e par chei lavris, jentrâi une vite che nol spietave. Colôrs si messedavin a sede, cjamps e cîl, aghe, nêf e soreli e mans che a corevin sù e jù par chei muscui di açâr e marmul, un lâ a font e vignî su, une pissine cence aghe, un nadâ tal aiar e cjantâ scuvierts cence padin. Si vierzè la buteghe dai bregons par liberà il mani ingredeât e vivi chel moment a dimplen, crot e forest a chê sene di neri di ebano e avori, statue vive ai soi pîts, piel cjalde e flât asedant. E jere nome chel moment e chê incussience e chel zovin incolât al so cuarp intune intimitât che nuie e veve a ce fâ cul so mont e la sô vite, un incjant colât intor cence savê. Si fermà di colp tirantsi sù i bregons, dismot di un siump profont, si siestà e bussantlu tai lavris i disè a lui che lu cjalave scaturît. A planc a vignirin fûr di chê cise e Mattia si domandà parcè mai varessin vût di platâsi.
di Stefano Gasti
Conte n. 91
Etichetis: Contis, Gjenar erotic, Gjenar romantic, Gjenar sociâl, Stefano Gasti
lunedì 7 dicembre 2009
La colezioniste
Lis veve tignudis dutis di bande. No cate che ducj i disessin che lis robis a àn valôr dome se si lis dopre, e no se si tegnin di cont tant che la relicuie di S. Svualt a Sauris. Jê e pensave che cul jessi doprade e fruiade la robe e pierdès il so valôr. E alore, zaromai agnorums indaûr, e jere lade sù sul solâr, si jere sielte un biel baûl grant. Lu veve piturât dal colôr dal cîl e sfodrât cuntune biele cjarte colorade. Ogni volte che lu vierzeve un profum di lavande al jemplave l’aiar… i someave di tornâ indaûr tal timp.
Dentri e veve metût ducj i siei vistîts preferîts, chei che i plasevin cussì tant che, par pôre di ruvinâju no veve cuasi mai doprât. Sô mari le rideve vie “Al è dibant che tu tegnis di cont dute chê robe tant che e fos un cimeli. Doprile pluitost, che une dì tu ti pintirâs di vêle lassade fâ il carûl alì dentri!”. Nuie ce fâ, je le sbeleave e e continuave cu la sô archiviazion maniacâl.
Il fat al è che ogni maiute e veve un significât ben precîs e leât a un moment speciâl de vite. E jere la sô prime maie cu lis maniis curtis, piçule tant che un façolet a riutis blu e blancjis. E po e jere la maie cui cûrs ducj colorâts. Chê che cuant che le meteve e voleve dî che e jere tacade l’Istât. In ordin cronologjic e vignive daspò la maie dai mîts: Elvis, James Dean, Marlon Brando… ducj un dongje di chel altri. Metude une sere sole, cuant che pe prime volte e veve bussât un fantat. Ma bussât pardabon!
Parsore di dutis però e jere la maie dal Canadà: pûr sintetic agns ’70. Blancje, cuel e polsins ros, cun tal mieç la stampe di un distributôr di caramelis. Chel cu la boce di veri taronde e dentri i bon bons di ducj i colôrs. Parcè che, come che al cjantave chel grup
“Quando ero piccolo il massimo
erano le chewingum a palline dentro la boccia.
Perchè una cosa va detta:
anche se i telefilm erano in bianco e nero
c’era sempre una cosa a colori,
la boccia delle chewingum.”
Insome, une vite a meti di bande reperts, sigure che prime o dopo cualchidun al varès preseât e capît il lôr valôr. La dì che e jere nassude sô fie e jere convinte di vê cjatât par spartî cheste passion. Je sì che a varès dal sigûr capît la impuartance di chei vistîts, di chel rît di tignîju di cont… Sô mari le cjalave cun blasim e tenarece, cierte che la sô e jere dome une utopie.
E come che al sucêt in dutis lis storiis, e rivà ancje par jê la dì che e ve di rindisi. I colà il mont devant dai voi la matine che e viodè la frutine doprâ la sô maiute plui vecje, il prin toc de colezion, la Numar 1 di Zio Paperone… par vistî il gjat! E veve reson sô mari (robe dure di acetâ): la vite, cun ducj i siei vistîts, bisugne fruiâle cuant che al è il moment.
di Eowin
Conte n. 90
Etichetis: Contis, Eowin, Gjenar ironic
mercoledì 2 dicembre 2009
La furbizie dal lôf
Tal popul da lis ocjis, si conte cheste storie: ”Une volte a jerin dôs grotis e un arbul; ta la prime, plui scure, al viveve un lôf, ta la seconde un agnel e tal arbul, un sghirat. Il lôf al voleve lâ a stâ ta la grote dal agnel e i berle: “Rinditi subit! Dâmi la tô grote!” Il sghirat, cjalant la scene, la dì dopo al domande al lôf protezion di une altre bestie feroç, par judâlu a cjapâ la grote dal agnel.
I doi dopo vê sconfit l’agnel lu an mangjât però, il lôf no passût dal agnel si e mangjât ancje il roditôr, rompint la promesse fate.
Cheste storie nus insegne che, cui che par jessi difindût si fide di un trist, al cîr di fâsi judâ e al cjate disgracie.
di Di Filippo Veronica, Giurissevich Arianna,
Riccardo Tomada, Alberto Bassi,
Andrea Ecoretti
Scuele Medie di Listize
Conte n. 89
Scuele Medie di Listize
Conte n. 89
Etichetis: Contis, Contis di fruts, Flabis, Ostîr a scuele, Raffaele Serafini
Il puar sghirat
Il sghirat al va a cirîiu ta une vecje miniere bandonade, intant, la bolp e va dal sarpint e insieme a pensìn a un plan par mangjâsi la piçule besteute. La bolp e il sarpint si son nascuindûts spietant che il sghirat al tornas cun i diamants. Cuant che al è rivât, il sarpint si e fat sù cidin ta lis sôs gjambutis. La bolp vignude fûr, prime di mangjâlu i dîs: “Cui che par jessi difindût, si fide di un trist, al cîr jutori e al cjate disgracie!”
di Cristina Bertossi, Pamela Dose,
Kevin Gigante, Giada Tarlao,
Andrea Comuzzi, Riccardo Pagani
Scuele medie di Listize
Conte n. 88
Conte n. 88
Etichetis: Contis, Contis di fruts, Flabis, Ostîr a scuele, Raffaele Serafini
Iscriviti a: Coments al post (Atom)


text:
- Mi contistu une storie?
lunedì 29 febbraio 2016
La nestre storie
- Mi contistu une storie?
8 coments:
- Galliano ha detto...
-
Mariute, la tô storie e je tant biele e tant intime, che mi displasarès fastidiâ il grugjulâ dai protagoniscj cuntun cualsisei coment. Moments come chescj a son iripetibii.
Mandi
- 29/02/16, 17:47
-
-
Une vere contesse des contis.
Nello Malisano
- 29/02/16, 23:30
-
-
Lis storis contadis cuant la vite e va tramont soreli, son simpri lis plui bielis.Mi plas, lussian
- 01/03/16, 09:10
- Yaio ha detto...
-
Chest lâ e vignî di sprocs e frasis nus fâs lei plui svelts e capî subite. Forsite si varès di scrivi ducj cussí. Dome che zuiâ a chest ping pong nol é simpri facil par ducj i zuiadôrs e alore compliments ae autore.
Jaio
- 20/03/16, 06:51
-
-
Tu âs reson, Jaio, nol è par nuie facil rivâ a scrivi in cheste maniere.Ma no mi sint di cjapâmi dut il merit! Jo no soi le autore al 100%: o ai dome rielaborât a mût me e in furlan la idee di une conte che o vevi lete timp fa di cualchi bande.
Mariute
- 20/03/16, 17:59
-
-
Graciis a Nello e Galliano ! I compliments che mi rivin di contecurtârs storics come voaltris in te origjinâl ostarie di Gelo a son une vore preseâts Mariute
- 20/03/16, 18:06
-
-
Rispueste par Iussian:
Par dî il vêr, la mê idee e jere chê di ripuartâ il dialic di une cubie di inamorâts, no propite al tramont de lôr vite. Ma tornant a lei la conte, mi soi inacuarte che ancje la interpretazion dade di Iussian e je plausibil. Miôr cussì: al è come comprâ une (conte) e puartândi a cjase dôs! Un afâr! Mariute
- 20/03/16, 18:19
- Luciano Marinig ha detto...
-
Difat le conte jo le vevi intindude di cuant lis fuarcis e molin, e par resta intal plasè dal timp passat si rivif i biei moments tramite i ricuarts, praticamentri un inventari.E come che tu disis tu Mariute " compri due paghi uno".Compliments. Lussian
- 21/03/16, 14:36


text:
domenica 4 novembre 2007
1 NOVEMBRE: UN GIORNO COME ALTRI?
I muarts a son la nestre arcje di santitât, il nestri capitâl di storie e di sapience, il nestri tesaur di esperienze e di culture, lis nestris lidrîs platadis sot tiere. No si onore un tesaur dismenteanlu o svendinlu. No si onore la lidrîs lassant secjâ l’arbul.
(Pre Toni Beline)
1 commento:
- Jaio ha detto...
-
Si, a é vere...Ma ce sino nô in tal mont? Nuiâltri che moscjins ch'a nassin e ch'a morin zence lassâ nissune scie.Le societât di vuê a no é chê di 2000 agns fà e enfre 2000 agns, nissun al savarà cui ch'a si ere nô. Dome i Crisç e i ladrons e an dirit di sei ricuardâts...Ancje se pal moment a no si sà cui ch'al é plui Crist e cui ch'al é plui ladron:-)
- 7 novembre 2007 15:25


text:
Un mesut che no scrivevi. O ai fat îr l'ultin esam, sperin che sedi lât ben. Però sai za che o ai passât un esam dûr, un dai doi plui dificii (chel altri al è chel di fisiche 2). Par cui soi content. Lis robis a van ben in chest cjamp. Tes vacancis, dal pont di viste privât a son ladis mancul ben. Soredut pal ultin. O varai di fâ un messaç di riepilogo dai miei Ultins passâts, par fâ un belanç. O soi cuasi deventât un espert di furlan e Internet, di consultâ cuant che si vûl meti sù un progjet di traduzion. E doi agns fa o savevi a malapene che al esisteve une grafie standard. Po ben, lunis a tornin a scomençâ lis lezions, chest periodi al è fondamentâl, se mi gjavi i esams indaûr ca di un an a Zenâr podaressi vê finût. Se no, al larà dut plui indevant.
Fûr a saran 15 grâts. cuntun aiarut che samee di jessi in Març/Avrîl; no pensi che a sedin stâts plui di 2-3 zornadis di frêt chest an. Ala fin mi sa che chê dal efiet sere e je vere, se no no si spieghe. Nuie nêf. Nuie ploie. Al è miôr trasferîsi plui a nord fin cuant che si rive. Ah, intes vacancis o ai ancje comprât un disc par furlan. Rap par cjargnel, di Dek Ill Ceesa. Bulo. Soi content di vê paiât 10€. Magari a fossin plui int come cheste.


text: Sabide ai 22 di Otubar e tache la stagjon di concierts di "Gorizia Classica 2016/2017". Ogni mês, inte sale Cunvignis dai Museus Provinciâi di Borc Cjiscjel a Gurize, aes cinc daspò di misdì, al vignarà fat un conciert, tacant dal 22 di Otubar, fin al 20 di Mai dal 2017. il cartelon di chest an al varà un cicli unic Autun – Inivier – Vierte, cuntun sôl autôr come ogjet des esecuzions. La stagjon e à par titul "Ludwig van Beethoven: il titano della musica – Esecuzione integrale delle trentadue Sonate per pianoforte" e e je fate di vot concierts, che a daran la pussibilitât al public di cjapâ part a un event straordenari dal valôr artistic une vore alt. Il protagonist assolût de rassegne al è il pianist milanês Riccardo Schwarts, che al è bielzà stât ospit de rassegne Gorizia Classica intal Autun 2014 e tal 2015, li che al à mostrât il so grant merit. La rassegne e ven inmaneade de Associazion "Musica Aperta", midiant dal contribût fondamentâl de Fondazion Casse di Sparagn di Gurize, de disponibilitât dal gnûf Ent Regjonâl dal Patrimoni Culturâl dal Friûl Vignesie Julie e cul patrocini e la poie de Regjon Autonome Friûl Vignesie Julie, de Provincie e dal Comun di Gurize, che àn rindût pussibil la jentrade libare e cence paiâ par ducj i spetatôrs. Par informazions, si pues mandâ une mail a: Questo indirizzo email è protetto dagli spambots. E' necessario abilitare JavaScript per vederlo.


text:
O ai spindût trê oris a fâ pulizie. Al mi é bastât un secont di esitazion e o ai ricevût plui d'un centenâr di vierms, virus e cjicolatins di ogni sorte. Cumó le tecniche a é cussí:
Un al rive a entrâ tal to PC ancje cuant ch'a tu crôts di sei blindât. A pene drenti al si vierç une balconete Microsoft ch'a cji dîs che cualchidun al a cirût di entrâ e ch'al é conseât di agjornâ il to sisteme di sigurece. Un tic sospetôs, o ai duncje fat il clic e a pene ch'o ai vidût ch'o rivavi in tun âltri sito che chel de Microsoft, o ai taiât internet...Uf! Juste in timp, ma in tun secont o vevi bielzà il computer plen di porcarie. Ch'a sêti le befane?


text:
06 feb 2008
Lûf dal agnul (L'uovo dell'angelo:-)
- O soi daûr a svualâ ator dal gno ûf .
- Se trovo un ramo mi poso sennó continuo a volare ingiro al mio uovo.
- Pas d'omelette sans casser les oeufs:-)
- I'm sitted on my eggs:-)
- Estoi ocupado con mis uevos:-)
- Jaio jest dla iaiko:-)
Scrit dal Mario Sommarti A l'ore juste: 10:35 7 commenti: Leam viers chest mesagjo
05 feb 2008
Il diaul e l'agnul
Tar chest mont di furlaniscj, furlanârs e furlanats di ogni sorte di diu, o vin cualchi furlan di grande cualitât ch'a somein lavorâ in te ombrene ma invesit o sin nô ch'o sin te ombrene. Chest artist di Venzon : Elio Copetti al é di sigûr chel ch'al lassarà tai museos ce che i furlans di doman a nus rimproveraran di vê lassât de bande. Al sarès ore di sveâsi prime che il braç dal diaul al trasformi chel ridicul agnulut in polvar e nus lâssi zence identitât. Ma no lu sino bielzà?
Cjapait un moment, ma un moment sul serio e lait a dâ une voglade al so sito su Arteadesso.
Se po, o no vês vergogne di viergi i vôi, di pôre ch'a nol capissi ce ch'o disês cun le lenghe, o podês dî le vuestre sul so forum ancje par furlan. No stait a fami pensâ che se i furlans e an i vôi come ducj a no cjalin che cui parevôi. O che se an une lenghe dite mâri a no le doprin che par tasê cuant ch'al si trate di sentiments e di art.
Cjapait un moment, ma un moment sul serio e lait a dâ une voglade al so sito su Arteadesso.
Se po, o no vês vergogne di viergi i vôi, di pôre ch'a nol capissi ce ch'o disês cun le lenghe, o podês dî le vuestre sul so forum ancje par furlan. No stait a fami pensâ che se i furlans e an i vôi come ducj a no cjalin che cui parevôi. O che se an une lenghe dite mâri a no le doprin che par tasê cuant ch'al si trate di sentiments e di art.
Dopo Cadel e Pasolin, un al a tirât fûr Afro...Po ben, so no tiràs fûr ancjemó une vôlte Copetti, nol sarès ben e no sarès jó. So no savês ce dî, al baste une peraule par che un artist al sedi incoragjât forsit par dute le sô vite. Lait a dî un bondí, un mandi, un alc ch'al vegni dal cûr o dal cjâf. Al baste un clic.
Frache!
Frache!
Far l'elogio di un artista, non é la cosa che un friulano sà fare di meglio anche perché molte volte, già incominciando, rischia di urtarsi all'indifferenza o all'apatia . Se fosse solo cosí, potrebbe ancora scriverlo sui muri dei gabinetti o nel cielo che sarebbe la stessa cosa ma resterebbe forse una traccia. Il bello viene quando le obbiezioni si trasformano in polemiche oziose e vane dove uno ti dice, guarda che hai dimenticato un punto sù una i, o una virgola tra una U e una A e che il discorso scivola via sù Berlusconi o chissà che soggetto uscito dal canale a senso unico di un vicolo gorgo TV.
Ma se dovessi essere l'ultimo, saró quello.
In principio, mi ero proposto di scrivere solo in friulano. Come se fossi ancora nel ventre di mia madre. Mia madre é morta l'altro ieri e prima che muoia io, dovrei dirne ancora un milione in qualsiasi lingua. Questa di Copetti, la dico già per la seconda volta sebbene non conosco personalmente quest'artista, me lo son preso per me.
Ma forse é lui che mi prende, che mi tira, che mi mira, che mi offende...Sí perché lui é come Gaudí. Come non essere offeso quando scopri che quello che volevi fare tu lui lo ha già fatto prima di te? E mi offende come Gaudí.
Dovrei dirgli quattro insulti, anzi, andare a Venzone in kamikaze e distruggere lui e questa città romana di mura con quattro mummie in una cantina, un leone veneziano sul palazzo che 'sto pittore lí vicino si diverte a far rinascere come una fenice dopo il terremoto del 76 quando forse non era neanche nato.
Don...Don... Le grosse campane del campanile romano suonano per la messa delle sei. Io ci andrei. Anche se in chiesa sarei solo in compagnia delle ultime vecchie locali. Giusto cosí. Per far dispetto. Sarei venuto a Venzone per visitare Elio Copetti. E dove si trova? Sussurrerei alla mia anziana vicina: -Cognosseiso Elio? Lei, tra un ave, un pater e i nodi delle sue dita mi farebbe segno di sí ma che dovrei aspettare la fine della messa. Ok aspetto fuori, sono le 7...
Scrit dal Mario Sommarti A l'ore juste: 04:45 3 commenti: Leam viers chest mesagjo
Etichetât: FurlanArt, piture, Scampanotadis
04 feb 2008
03 feb 2008
Il BoingBoing dal net
- Cuant che lis copiis a son super abondantis, le rôbe ch'a no si puès copiâ a devente plui rare e a cjape plui valôr.
- Cuant che une rôbe a é super copiade o a é tirade in serie a devente zence valôr.
In principi, al é cussí ma cun internet al é ancje il contrari. --
-Ce ch'a no si puès copiâ a nol interesse. Infat, parcé si varessial di paiâ s'a si puès cjatâlu gratuitamenti? ...E sa si cîr alc a si rive simpri a cjatâlu.
Cun chest, dut ce ch'al sucêt tal nestri piçul mont furlan , s'al và sù internet al và par simpri. Il fat di mandâlu da un pont a chel âltri dal net al ûl dî ch'al devente incancelabil e al si cjatarà simpri di cualchi bande a galegjâ o a svualâ.
Il mont al é ormai fat cussí.Prest, sa no tu stâs atent ancje il to minim coreot al sarà regjistrât e par cjatâ un lavôr il to gnûf paron al varà bisugne dome dal to non parcé che dut il rest lu cjatarà di besôl e guai sa nol cjatàs nuje, a nol cji cjolarès.
Ogni sbit di bit s'al é in contat cun internet al reste tacât par dute le vite. Ce vite? No dome le nestre ma le vite de societât umane dute interie. O podês oramai murî doman, dut chel ch'o no vês mitût su internet al riscje di pierdisi plui adore che chel ch'o vês mitût.
Internet a é une machine a copiâ formidabil e ce ch'o vês mitût, al puès simpri interessâ cualchidun. Le sbitiade dal Prodi sule tassazion dai blogs aé colade in tal ridicul parcé ch'a nol sarès pusibil di controlâ nuie. Il sisteme di distribuzion ch'al regule oramai il svilup de nestre economie al é basât sù internet e par chest, chei ch'a son plui indenant a fasin ancje plui afârs. In Americhe, ancje un ch'al sta in tun paisut di 50 abitants al a l'adsl e le difarence di funzionament a si viôt subite quant ch'a si rive in tun sito american. A pene ch'a tu rivis a cji disin subite clic here, ordene achi, download là, pae achi e a tu lu fasis parcé ch'al é esatamenti ce ch'a tu sâs ch'a tu âs voe di fâ.
- In Italie, o sin ancjemó al medio evo. I sitos a scomencin cussí: Chi siamo. E a scomencin a fâcji le liste di dute le famee fin al cjan di vuardie. Po a cji disin cemût che il sito al é otimizât tal câs ch'a tu âs bisugne di un pâr di binocui, a cji metin in vuardie ch'a sa tu copiis ce ch'a disin a tu vâs in prason tal câs che par lèi al cji bisugne un avocat e a finissin par declarâ che lôr a son in regule cun le leç, ch'a son regjistrâts, tal câs ch'a tu sedis un finançot e vie vie... Ma vendino alc, ce fasino? A no si sà, il sito al é simpri in costruzion. Piês, tu cji sês sbaliât di pagjine e a tu lu viôts dome cumó ch'al é zà miez'ore ch'a tu sês aí a sgarfâ come un poleç. A tu i disarès ben a chel webmaster dal asilo nido ch'al ledi in mone ma chel al cji a mitût l'e-mail ch'a nol funzione o no cj'al a mitût par nuje par pôre di vê une publicitât. Come vê une machine tal parchegjo e no doprâle par pôre di pierdi il puest tant ch'a tu sês vie...Alore vie di aí. Ma sa tu crodevis di svignâte cussí, a no tu rivis a cambiâ le pagjine ancje fracant il grilet di une mitrae.
Francjamenti jó no blestemi mai tar chês âltris lenghis ma so lu fâs in Italie al é ancje par chel.
Oramai, un creadôr, un artist, o ben al sta tal so cjanton zence che nissun al savedi ce ch'al fâs e al si ten dute le produzion par sé, o ben a lu fâs savê par internet indulà ch'al puès metilu a disposizion dal mont intîr e naturalmenti fâssâl copiâ. E alore? O crôt che a i restarà simpri l'origjinâl, e che il concert dal vêr al varà simpri il so valôr e al sarès ore che in Italie a si gambii di mentalitât. Vonde sitos di musiche indulà ch'a no in d'é nancje une note, o cessos di sitos indulà ch'a no in d'é nancje le cjadene par tirâ l'âghe.
Par calmâmi o soi lât dal miedi. Un ch'al é il plui grant blogarin dal mont. Cory Doctorow, un rus dal Canada istalât a Londre (come dî un cjargniel di Udin istalât a Triest) e ch'al dimostre ae trentine sunadissime ch'a si puès vendi best sellers (Al a scrit 6 a 7 libris di fantascienze) ancje se lui ju a mitûts gratuitamenti sù internet. Secont Berluscon, chel ch'a nol passe a la TV a nol esist. Secont Doctorow, sa no tu sês sù internet a no tu sês di nissune bande. Cui aial rason? Il fat al é che, lu ai sintût dî par lui stès: -Par sei popolâr a tu âs di cjacarâ dome di rôbe popolâr. Guai a fâ l'inteletuâl. A nol cjape. Of course, dissal, chest al dipent dal livel d'istruzion dai letôrs. Ce ch'al é popolâr di une bande al puès sei ridicul di un'âltre e dut al sta tal cjatâ il livel ch'al covente. Come che da nô il livel al é chel de television ch'a si à, ce sucedial?
So lais tal blog dal Grillo, o viodarês che ancje le sô version par inglês a é frequentade dome pai talians parcé ch'al cjacare dome des rôbis popolârs talianis. Ch'a sedin miardis par chei âltris? Dutcâs, par fâ ancjemó plui confusion, vé achi cualchi numar (Technorati):
Boingboing - 19.157 (Ancje plui di 10 poscj in di)
Grillo - 13.410 (Un post in dí)
Furlanist - 92 (Ancje 4 poscj in di)
Furlanâr - 19 (Ancje zero poscj in dí:-)
Continuait vualtris e diseitmi so cjatais alc di plui divertent da copiâ che la tor Eifel made in China.
Scrit dal Mario Sommarti A l'ore juste: 19:59 3 commenti: Leam viers chest mesagjo
Etichetât: furlanari, Lant pal mont, Libris
02 feb 2008
Il sant dirít
Rivant ae stazion di Waterloo di Londre, o vevi dome di cjapâ a diestre lant di fûr, pó, a lâ fin tal angul, cjapâ a diestre e cjaminâ par vincj minûts e là, o varès cjatât a diestre o a ciampe la Circle road o la Circle line, o no sai plui. Lu vevi vidût sù Google maps. O vevi parfin vidût il tet de cjase. Le strade no ere chê ma le ai cjatade distès dopo trê oris. La mê biele mi veve racomandât: - No sta a vê pôre di domandâ ae int ch'a tu stâs mancul a rivâ indulà ch'a tu âs di rivâ e, come simpri, o i vevi dite di sí ma o vevi fat il gîr dal mont prime di rindimi cont che invesit di cjapâ a diestre o vevi di cjapâ a ciampe e che, dutcâs, la Circle a no ere ni road ni line parcé che une a é chê ch'a fâs il gîr di Londre parsôre e chê âltre chê ch'a fâl il gîr sot tiare cul tube che, cheste vôlte a nol ere il you dai videoclips, ma il gno metró par tornâ al pont di partince. Mi staiso daûr? OK.
Insome, o soi lât a cirî une Police station. Une siore inglêse nêre, gjentilissime a voleve savê d'indulà ch'o vignivi cul gno acent platât daûr dal comonwealth e o ai scuignût dîal che normalmenti, cul treno TGV, da Bruxelles a Londre a si veve di meti dôs oris ma, a partî de Mànie dal tunnel, si, insome a Calais, i binaris inglês a no permetevin di lâ a tresinte a l'ore ma dome in cuarte invesit de cuinte.
A no veve capît le sciore bobby e nancje jó no ai capît il parcé ch'a no podeve dîmi se le persone ch'o cirivi a fos regjistrade tar chel district o no ma o ai capît che le privacy inglês al cji permet di stâ indulà ch'a tu ûls zence diclarâlu al comun e duncje, par jê, cul gno acent, o no vignivi da Bruxelles, o no someavi par nuje a Hercule Poirot di Agata Christie e no podevi sei cussí mone di crodi che chel foreigner ch'o cirivi a stàs indulà ch'o vevi crodût di viodi il tet sù Google.
Insome, ancje jó o ai la mê privacy e no i ai dite il parcé ch'o vignivi e o ai cjatât che circle strade dopo vê traviersât un prât taront invesit di fâ il gîr come ch'a mi veve dite jê. O vevi girât avonde.
Il pub al si cjatave dongje de glêsie e o vevi sen di pissâ. Sul puarton de glêsie un prêdi vistît ancjemó ae vecje cun tune tonie nêre e un colet ront inamidât al mi cjalave sospetôs cun tun pac di broshures in te man. Di sigûr che lui al crodeve ch'o no mi sarès fermât par entrâ ma o sarès lât dret.
In fat, par fâi dispiet, o sarès invesit lât drenti parcé che so cjapi a sinistre cuant ch'o ai di cjapâ a diestre, o podarès benon fâ il contrari cuant ch'o ai di lâ dret; Logic no?
Ma o vevi une di chês sens di pissâ ch'o sarès stât bon di domandaî di confesâmi par lâ a pissâ tal so confesionâl. Ma confesino i anglicans? O sintivi i cjants ch'a vignivin fûr de glêsie e o m'imagjinavi che forsit i fedêi di vuê a son chei che jâr a lavin a copâ cun Ricardo Cûr di leon,. Insome chei che Bush al và a copâ vuê ma o no vevi coragjo di fâ mateçs ne il timp par fâmi le domande e cussí, enfre le vite e le muart, un tantum ergo e un sacramentum, le puarte de church e chê dal pub o soi lât dret disint un I'm coming back tant che il prêdi al mi sivilave vie un dai soi depliants di rimprovero cun le time table e cualchi estrat de bibie. Le entrade dal pub a ere tal coridôr. So lavi dret o lavi jù pes scjalis tai cessos e so lavi a cjampe o entravi tal pub. Miôr di cussí si mûr. Ancje pai distrats come me.
Ma i vêris de puarte trasparints mi an tradît cuant ch'o passavi devant e o ai scuignût sberghelâ ancje a chel dal bar un 'm coming back caz d'un boy... e lâ jù di corse zence pensâ di controlâ se cheste vôlte o no mi sbaliavi di strade o d'intenzion o di puarte... Uf! Gentlemen. Le puarte juste.
Ahhh. Ce plasê. Cjale il cîl, cjale une mule, nûl une rôse o palpe une tete, fâs dut ce ch'a tu ûls e mangje, bêf, fâs l'amôr ma cuant ch'al é ore al é ore e un plasê un plasê e di sere o di buinore a tu lu gjolds di cûr.
Lant fûr o varès scuignût lâ a bevi une bire tal pub parsôre di me e ancje s'al ere plui adore pe bire che par lâ a messe o lu varès fat. Par educazion. Guai a lâ a pissâ prime de bire in Inghiltere. Dopo de bire tant ch'a tu âs voe ma mai prime. E puedin dî ch'a tu sês un di chei ch'a vadin a fâ il plen di une bande e a disvueidâ di chê âltre e po sule puarte dal cesso al ere scrit Gentlemen e jó, ancje se in situazion precarie, o mi sintivi zà plui nobil che sul continent.
Enfre le man dal depliant e le man dal pindulant, o no savevi indulà meti i vôi e par finî o ai let le publicitât di chei fenôi che li drenti a vegnin a fâsi benedî forsit dal prêdi de glêsie lí dongje e ch'a scrivin sui mûrs...
No, ce disio, i prêdis anglicans a si maridin, a no an bisugne di lâ pai cessos dai pubs e... Toc toc toc. -Porco... Bielzà? Un al tocave ae mê puarte e al cirive di entrâ.
-Buzy. O dîs zence masse poiâ. S'al fos in Italie, magari a tu scuens dîlu a âlte vôs trê vôltis prime di mandâ il rompiscjatulis sul ostie stant al fat ch'a no tu puedis mandâlu tal puest indulà ch'a tu sês zà tu. Ma achi e capissin subite che il to dirit al é il to dirit.
Cussí o ai podût continuâ a fâ valê il gno sant dirit prime di dîus : I'm coming back.
...Soon:-)
Arrivando alla stazione Waterloo di Londra, bastava solo prendere a destra uscendo e poi fino all'angolo e ancora a destra, camminare per 20 minuti e là avrei trovato a destra o a sinistra, non mi ricodo più, la Circle road o la circle line. L'avevo visto sù Google Maps perfino col numero di casa ed il tetto. La strada non era giusta ma l'ho trovata tre ore dopo.
La mia bella me l'aveva raccomandato: -Non aver paura di chiedere ai passanti se vuoi arrivare prima. Io avevo detto di sí, come sempre, ma avevo fatto il giro del mondo prima di rendermi conto che avevo di sicuro preso a sinistra invece di destra e che la Circle non era né la road né la line perché una fà il giro di Londra sopra e l'altra fa il giro di Londra sotto terra col tube, che per l'occasione non era il you dei videoclips ma il metro che ho preso per ritornare al punto di partenza. Mi seguite? OK.
Insomma, sono andato a una Police station e là una signora negra molto gentile voleva sapere da dove venivo col mio accento nascosto dietro il comonwhealth ed ho dovuto dirglielo che normalmente con l'Eurostar da Bruxelles a Londra dovresti metterci due ore ma, a partire dalla manica, insomma da Calais, i binari inglesi non permettevano al treno francese di fare i suoi 300km orari ma di andare solo in quarta invece di quinta. Non aveva capito, comunque neanche io non avevo capito il perché non poteva dirmi se sí o nó la persona che cercavo era registrata nel suo district ma ho capito che la privacy inglese permette di abitare dove si vuole senza essere registrati e del resto non ci sono i nomi degli abitanti nei campanelli delle porte di entrata.
Dunque, lei, per via del mio accento, non credeva affatto che io venissi da Bruxelles, perché non assomigliavo per niente ad Hercule poirot di Agata Christie e non potevo essere sicuro che il foreigner che cercavo stasse veramente a quel indirizzo. Insomma, anch'io ho il diritto alla stessa privacy e non gli ho detto il perché ero a Londra. Uscendo, invece di fare il giro attorno di un grande prato circolare l'ho attraversato in sbiego per non fare come mi aveva consigliato la bobby e mi son trovato nella Circle strada dove dovevo andare.
Il pub si trovava vicino alla church e dovevo andar in bagno. Sulla porta della chiesa, un prete vestito all'anziana con la tonaca nera ed il colletto bianco mi guardava sospettoso arrivare verso lui. Di sicuro pensava che sarei andato diritto senza fermarmi. Ed infatti, par fargli dispetto, sarei invece entrato in chiesa perché se uno come me prende a sinistra invece di destra potrebbe benissimo entrare in chiesa invece di andar diritto. Logico no? Ma dovevo assolutamente andare in bagno. Al punto che sarei stato capace di chiedergli di confessarmi per poi far una pisciatina salvatrice nel confessionale. Ma gli anglicani confessano? Sentivo i canti dei fedeli uscire dalla porta aperta e mi chiedevo se i fedeli di oggi fossero gli stessi che andavao ad ammazzare la gente con Riccardo cuor di Leone laggiù dove il Bush li ammazza oggi ma non avevo il coraggio di farmi la domanda più di cosí né di far scherzi nel confessionale e cosí, fra la vita e la morte, un tantum ergo e un sacramentum e la porta della chiesa e quella del pub sono andato diritto dicendogli I'm coming back mentre lui prontissimo m'infilava in mano uno dei suoi depliants di rimprovero con la time table e cualche estratto di bibbia.
L'entrata del pub era nel corridoio a sinistra mentre se andavo diritto andavo giù per le scale ai WC. Meglio di cosí si muore, sopratutto per i distratti come me. Ma i vetri trasparenti della porta del pub mi tradirono, vigliacchi, mentre passavo davanti ed ho dovuto gridar via a quello del bar un I'm coming back caz d'un boy e giù di corsa senza pensare se facevo uno sbaglio di pronuncia,
d'intenzione, di strada o di porta. Uf. Gentlemen. La porta giusta. Dentro. Fuori. Ahhh. Che piacere. Guarda il cielo, guarda una ragazza, guarda un fiore, senti il suo odore, palpa una tetta, fai quello che vuoi, mangia bevi, fai l'amore ma quando é l'ora é l'ora ed un piacere é un piacere ed era ora di goderlo.Uf.
Uscendo, avrei dovuto andar a bere almeno una birra al pub di sopra anche se era troppo presto per la birra e non per la messa. Cosí, per educazione. In Inghilterra non puoi andare in bagno prima della birra. Guai. Solo dopo. Potrebbero dirti che tu vai a far il pieno da una parte e il vuoto dall'altra eppoi cosa c'era scritto sulla porta del gabinetto? Gentlemen. Ed io, anche se in situazione precaria mi sentivo già più nobile.
Tra la mano con il depliant e la mano col coso, non sapevo dove mettere gli occhi e beninteso ho letto tuti gli annunci pubblicitari dei gay che li dentro forse vengono a farsi benedire dai preti della chiesa vicina. Ma che dico? I preti anglicani sono sposati e non vanno di certo a zonzo per i cessi dei pub e ...
Toc toc toc... -Porco... Già qualcuno alla porta? Infatti uno cercava di entrare.
-Buzy, dissi come se fosse naturale. In Italia naturalmente se succedesse dovrei gridare almeno trè volte prima di mandarlo in chiesa a dire un'ave poiché non potevo mandarlo dove c'ero io.Invece qua, capiscono subito. Il tuo diritto é il tuo diritto. Ed é cosí che dopo il mio santo diritto
posso dirvi da qua: I'm coming back.
Soon
Scrit dal Mario Sommarti A l'ore juste: 11:41 8 commenti: Leam viers chest mesagjo
Etichetât: Storiutis
01 feb 2008
La poesie dai vâs par câs
Al sucêt cussí, O tài fûr une slepe di argile cun tun spâli metalic come s'al fos une porzion di polente. Le cjapi a sberlis e a papins par gambiâi le muse prime di domandai perdon e di scomencâ a cjareçâle cun le man e cui dêts. Normalmenti, l'argjile a mi dimostre le sô gratitudin cooperant as mês vois di caprizis ma cuâlchi vôlte a si ribele e se veramenti o no rivi a fai capî ce ch'o ûl, al ûl dî ch'o soi masse niervôs o masse impazient e alore o le sfrachei cun tun puign e le lâsi li cun le panse pal aiar fin ch'o mi soi calmât:-)
Cuant ch'al va ben, dopo le prime idee, al mi reste simpri un tant di argile ch'o m'impegni di doprâ fint a l'ultin gram e al é cussí che invesit di fâ un vâs on fâs trê o cuatri, un plui piçul di chel âltri. Al sarès interessant di podê fâ le stesse rôbe cun le musiche o cun le poesie. Al si tirarès fûr un chilo di notis e doi etos di peraulis e dopo vê fat une cjançon e une poesie, cun lis notis e lis peraulis ch'a restin al s'in fâs un'âltre composizion plui piçule e cussí, vie vie fin quant ch'a nol reste che une peraule: Mandi:-)
Achi, un vasut di 8cm. L'ûltim di une serie. Al é da tignî te sachete cuant ch'a si và fûr cun tune femine. Ae prime rôse a si si ferme. A si si cjale. A si le cjol sù e a si le met tal vasut ch'al rive come par miracul par che âltre man. A si lu dà ae nestre biele e a si sbasse i vôi par no impaçâle tal câs ch'a vares voe di dânus une bussade:-)
Succede cosí: Taglio fuori una fetta d'argilla con uno spago metallico come se fosse la mia porzione di polenta. La prendo a schiaffi e a pugni per cambiargli i connotati prima di chiedergli scusa e di farmi perdonare dando qualche carezza prima con la mano intera e poi con la punta delle dita. In genere, l'argilla mi dimostra la sua gratitudine e docilità ma qualche volta si ribella e se veramente non riesco ad ammaestrarla vuol dire che son troppo nervoso allora la rischiaccio con un pugno e la lascio lí col ventre in aria finché mi son calmato:-)
Quando và bene, dalla prima fetta realizzo un'idea, e con i pezzi rimanenti realizzo una seconda o una terza cosetta utilizzando tutta la plasticità dell'argilla nuova finché, non ne ho più un solo pezzettino. Sarebbe interessante di poter far cosí con la musica o la poesia. Si tira fuori un chilo di note o due etti di parole e si compone una canzone o una poesia. Con le note o le parole che rimangono si fa un'altra composizione più piccola e via via finché si arriva a non avere più che una sola parola: Mandi:-)
Ecco l'ultimo vasetto di una serie fatta cosí. Solo 8cm di altezza.Vasetto da tenere in tasca quando si esce con una donna. Al primo fiore ci si ferma, ci si guarda, si coglie il fiore con una mano e lo si adagia nel vasetto che , come per miracolo, gli arriva incontro dall'altra mano. Si offre e si sbassa gli occhi per non turbare quella che di sicuro ti darà un bacio:-)
Scrit dal Mario Sommarti A l'ore juste: 09:07 4 commenti: Leam viers chest mesagjo
Etichetât: Ceramichis, Creazions, poesie, Storiutis
Iscriviti a: Post (Atom)


text:
I
o no sai, la mê biele a volarès ch'a si làs a stâ in Italie. O viôt ben che in Friûl a in d'é avonde moviment culturâl ma nue di viodi cun ce ch'al sucêt in tes grandis sitâts e ogni vôlte ch'o mi cjati a Udin o ai l'impression di sei in tune cjase di ricovero o in tune vilute borghêsute indulà ch'a nol sucêt mai nuie. Sí, dut al é ordenât, pulît, lustrât...Par pôc, o mi crodarès in Svizare ma tar chest solit Udin
o sintarès plui la solitudin che indulà ch'o soi.
In font ce fasio. O cjacari furlan dome cun me e a Udin o scuignarès fâ le stesse rôbe.
Cemût stâtu? Ben? Si, e jó? o mi domandarès. Lâ a stâ fûr di Udin, juste par cjacarâ furlan cun cualchidun âltri? O ai ben cualchi amî chi e là ma so mi sint ben plui o mancul dapardut tal mont, in Friul, o mi sint stranîr. Al si disarès ch'o rivi di un'âltri pianete. O ai l'impression che plui mi vierç e plui le int a si siere. O varai un acent forest tal cjacarâ ma il gno furlan, so lu cjacari facilmenti, a nol dopre forsit il stès vocabolari e le int mi cjale come so fos un biât.
O varès forsit di doprâ il lengaç dai sorts e mutos e zujâ a fâ il mone dut il dí ch'a mi larès miôr.
Mi plasarès cjatâ cualchi artist par fâ un pôc di scherme cui pinei, cun lis ideis, condividi cualchi opinion o un tai di vin ma al mi somee che in Friûl le regule a é: Ognun par se. Bondí e Buinegnot. Si disarès l'omp de Niedertal ch'al a cjatât une caverne e di lí a nol ûl saltâ fûr.
Si, magari so cjacararès di politiche, alore, si. Ma Dio ce schifo. Massime in Italie. A son 500 agns ch'a si và indenant cun le stesse mentalitât di provinciâi e se ducj e son dacuardi sul cambiament da fâ, nissun si mûf. Il prin ministri íar al a dite ch'al si sarès ocupât des scovacis di Napoli e ch'al varès mandât l'esercito...Ce paîs, ce ministri, ce esercito! Tant che un ministri al varà di ocupâsi di meti fûr lis scovacis e l'esercit di puartalis vie no crôt ch'al sedi masse di sperâ tal paîs. Alé op, di sigûr al é il stomi ch'al mi brundule. Le marinde ae pronte. Achi a no si scherze. Cuant ch'a é pronte aé l'ore.


text:
Giorgio Cantoni
Giorgio Cantoni al colabore cun Onde Furlane dal 1991 tant che curadôr e condutôr di trasmissions musicâls e culturâls. Libar professionist intal cjamp de produzion video televisive, al à curât diviersis produzions pe tv produsudis de cooperative Informazione Friulana. Tra il 2005 e il 2010 al à viodût dal boletin radiotelevisîf setemanâl “Udin al conte” dal Comun di Udin. Al è stât ancje programist regjist par programs in lenghe furlane de sede regjonâl de RAI e diretôr responsabil dal Gjornâl Furlan des Siencis (Forum) de Societât Sientifiche e Tecnologjiche Furlane.
Tunnel


text:
23/12/09
E par regâl une conte...
15/12/09
10 agns di 482: inovâl cu la bocje gherbe
13/12/09
10 agns di 482: une ocasion par fevelânt
12/12/09
Une valutazion su la politiche linguistiche in Friûl - VJ
09/12/09
Furlan e RAI: cualis prospetivis?
La cuestion plui grivie e je chê dal contrat di servizi RAI – Ministeri des comunicazions là che si riscje che, ancjemò une volte, no sedin cjapadis sù lis indicazions previodudis de leç 482 pe presince des lenghis minoritariis intal servizi radiotelevisîf public. Su chest front al è l’impegn di ducj i sogjets furlans par sburtâ su la Comission parlamentâr di vigjilance RAI e sul Ministeri par che il prossim contrat al rispieti lis indicazions de 482.
Dut câs a son ancje altris fronts là che si pues intervignî. Un front al è chel de modifiche de convenzion tra la RAI e la presidence dal Consei dai Ministris pes trasmissions televisivis in Friûl – Vignesie Julie, là che la Regjon e à za domandât che une part de programazion e vegni fate par furlan. La Regjon e à po fat domande formâl par che si slargji a dut il teritori regjonâl il segnâl de rêt 3 bis in spiete che al rivi il digjitâl vie tiere (metât dal 2010). La gnove Rai 3 bis e e varès cussì di dâi acet a dutis lis lenghis de nestre regjon. La Regjon e à po confermât che la convenzion cu la RAI dal Friûl – Vignesie Julie e sarà rignuvide ancje intal 2010 pes trasmissions radiofonichis par furlan.


text:
Il
tribunâl di Perpinyà / Perpignan al à declarât che un referendum
su la autodeterminazion al fâs part de libertât di espression e che
duncje cui che si propon di imbastîlu nol davuelç une ativitât
ilegâl. Cun cheste motivazion la magjistrature e à refudât la
domande di dissoluzion fate indenant de prefeture dal dipartiment dai
Pireneus orientâi cuintri dal Comitât pe autodeterminazion de
Catalogne Nord, o sei la regjon catalane sot aministrazion francese.
La prefeture, che e je stade condanade a paiâ lis spesis legâls, e
veve presentât denuncie intal 2014 cuant che il comitât al voleve
inmaneâ une consultazion popolâr come chês inviadis intal
principât di Catalogne. Dopo de sentence il Comitât al à fat savê
che al è pront a lâ indenant cul progjet di referendum e che intal
framieç al à racuelt avonde donazions par organizâ lis operazions
di vôt. Par cumò no si à savût nuie su la date che però e varès
di jessi vie pal 2017.
Font:
VilaWeb,
29/04/16;
Jornalet, 29/04/16


text:
Il
tribunâl de provincie svedese di Gällivare al à dât reson ai sami
che a vivin a Girjas e i à ricognossût i dirits esclusîfs su la
gjestion de cjace e de pescje ta chel teritori. La sentence e rive ae
fin di passe vincj agns di scuintris e di bataiis legâls tra la
comunitât locâl e lis istituzions statâls. Il conflit al jere
nassût intal 1993 cuant che il Parlament svedês i veve dineât ai
sami dirits che a vevin esercitât par secui e secui. Pai avocats dal
Stât, la Svezie no à nissun oblic di ricognossi dai dirits speciâi
ai sami dome pal fat che a son il popul natîf di chês tieris. La
magjistrature invezit ur à dât tuart. Cun di plui, lis declarazions
e lis motivazions puartadis indenant dai legâi dal Stât a son
finidis sot acuse no dome par une ignorance clare de storie di chês
tieris, ma ancje par une retoriche di stamp razist intai confronts
dai sami. La bataie però no je ancjemò finide. Se lis istituzions
statâls a decidaran di ricori in apel la cause e podarès lâ
indenant ancjemò par agns. Chel istès la sentence e je calcolade
cetant impuartante des comunitâts sami par vie che e rapresente un
precedent decisîf inte lote pai dirits des popolazions sami de
Svezie.
Font:
The Guardian,
03/02/16


text:
Cuasi siet agns dopo di sierade di Egunkaria, la Audiencia Nacional spagnole e à inviât il procès cuintri di cinc dirigjents dal prin cuotidian in lenghe basche. Par ducj e cinc e je la acuse di partecipazion a “organizazion teroriste” e la domande di 14 agns di preson. In pratiche, la acuse e je che la organizazion armade basche ETA e partecipàs al finanziament dal gjornâl e e decidès la sô linie editoriâl. La mancjance di cualsisei prove par poiâ cheste tesi e veve puartât fintremai la publiche acuse a domandâ di archiviâ il procediment. Chel istès, i magjistrâts de Audiencia Nacional a àn decidût lâ indenant. La vicende si veve inviade ancjemò intal 2001 di une inchieste coordenade dal judiç Juan del Olmo e, intal 2003, e veve puartât a sierâ il cuotidian e à arestâ une disine di personis leadis al gjornâl. Diviers di lôr a vevin denunciât torturis dopo dal arest. La vicende e il pês sociâl e culturâl dai arestâts a vevin puartât a grandis manifestazions di proteste ancje fûr dal Paîs Basc.
Font: Gara, 13/12/09


text:
Man: bandieris e lenghis de Interceltiche sui boi
La isule di Man e je une des nazions cence stât de Europe che e stampe dai boi par so cont (adun cul lis isulis Fær Øer e Åland). Chest an la aministrazion postâl de isule e à decidût di dedicâ une serie di boi aes nazions che a partecipin al Festival Interceltic di An Oriant / Lorient, ven a dî Asturiis, Bretagne, Cornualie, Gales, Galizie, Irlande, Scozie, e la stesse Man. I vot boi a mostrin ognidun la bandiere di une di chestis nazions cence stât e une frase te lenghe proprie dal paîs che si riferìs ae impuartance di mantignî vive la lenghe native. Par esempli, sul bol che al rapresente Man, si pues lei “Gyn chengey, gyn cheer”, ven a dî “cence lenghe, nol è paîs”.


text:
Gales: S4C e à finît 25 agns
La television in lenghe galese S4C e à fat fieste ta chestis setemanis pai siei 25 agns di vite. Lis sôs trasmissions a jerin tacadis il prin di Novembar dal 1982 daspò di une grande campagne popolâr che e veve obleât il guvier conservadôr de Thatcher a dâ ai galês une television inte lôr lenghe proprie. Une campagne inviade inmò vie pai agns ’60, ma che e veve cjapât fuarce massime tor de fin dai agns ’70 sot de direzion de Cymdeithas yr Iaith Gymraeg (Societât pe lenghe galese). Par sostignî che bataie, centenârs e centenârs di galês a jerin finîts sot procès par vê partecipât ae ocupazion di studis televisîfs e di implants di trasmission, e par vê pidimentât o boicotât i canâi televisîfs inglês. Ta chescj agns S4C e à dât une grande man par incressi l’ûs dal galês, i siei programs plui di sucès a rivin ancje a 100 mil spetadôrs e doi dai films produsûts di cheste emitente a son stâts segnalâts tant che miôr film forest ai Oscars hollywoodians. Cumò, dut câs, la atenzion e je pontade su cemût movisi intai prossims agns framieç dai efiets causâts al mont de television de rivoluzion satelitâr e digjitâl.
(Font: Eurolang, 08/11/2007)


text:
La
aplicazion par catalan Cookbooth e je stade sielzude framieç des
sedis che ai 2 di Març si confrontaran pal titul di miôr app
dal an al Mobile Premier Awards, o sei i plui impuartants premis
internazionâi dal setôr. Si trate di une aplicazion disponibile par
iPhone e Android che e permet di condividi des ricetis fotografichis.
Ancje intal 2014 ae finâl dai premis a jerin rivadis des apps
par catalan. Une di chestis, dedicade aes personis che a patissin di
diabete, e veve ancje vinçût il premi pal impat plui marcât su la
vite des personis.
Font:
Generalitat
de Catalunya,
10/02/15


text:
Dal prin di
Zenâr di chest an, Radio Cymru, il canâl radiofonic galês de BBC,
e à vût di ridusi il spazi des sôs emissions e si è ricjatade a
trasmeti dome musiche classiche e imnis tradizionâi al puest de
musiche galese moderne. Un tant al è il risultât dal contrast tra
la direzion de aziende publiche e il sindacât dai musiciscj galês
che al à puartât Radio Cymru a pierdi i dirits di emission di uns
30 mil cjançons. Lis tratativis tra lis parts a van indenant ma,
cundut che si à vût un svicinament, par cumò no si à ancjemò
cjatât un acuardi. La emitente publiche e à plui o mancul 142 mil
scoltadôrs par setemane e cheste situazion e à za tacât a ridusi
il lôr numar.
Font:
BBC, 09/01/13


text:
Intal Ream
Unît lis elezions europeanis a son stadis segnadis dal sucès dal
United Kingdom Independence Party, moviment politic che al à cjapât
sù il malcontent britanic intai confronts des politichis de Union
Europeane e cun pôc mancul dal 27% dai vôts al à elet 24
eurodeputâts.
In Scozie
invezit il partît plui votât al reste il SNP che cul 28,9% des
preferencis al à confermât i siei doi rapresentants intal Parlament
di Strasburc. Chei altris cuatri eurodeputâts scozês a rivin doi
dal partît laburist (25,9%) e un parom dal partît conservadôr
(17,2%) e dal UKIP (10,4%). I Verts, che in Scozie a son a pro de
indipendence, cul 8% dai vôts a mancjin di pôc la elezion di un lôr
candidât.
In Gales
invezit i Laburiscj a tornin al prin puest cun passe il 28% dai
consens, di pôc denant dal UKIP che al à vût il 27,5% des
preferencis. Al tierç puest si son plaçâts i Conservadôrs cul
17,4% di vôts e al cuart i nazionalitaris dal Plaid Cymru cul 15,2%.
A son chestis formazions a otignî i cuatri europarlamentârs che il
Gales al à a disposizion. Cundut di une piçule flession, duncje, il
Plaid Cymru al conferme il so rapresentant a Strasburc.
Situazion
un grum divierse in Cornualie, dal moment che cheste piçule nazion
celtiche e je cjapade dentri inte circoscrizion eletorâl britaniche
dal Sud Ovest là che e devente une minorance. Viodût che rivâ a
mandâ un so rapresentant in
Europe al sarès stât impussibil
il partît nazionalitari Mebyon
Kernow al à decidût di no partecipâ al vôt.
In Irlande
dal Nord il Sinn Féin al reste il partît plui votât cul 25,5% des
preferencis. In gracie di chest risultât la formazion republicane
irlandese e varà ancjemò une volte un so rapresentant intal
Parlament european. Chei altris doi puescj disponibii inte
circoscrizion a son lâts invezit ai doi principâi partîts
unioniscj o sei il Democratic Unionist Party, che al à cjapât il
20,9% dai vôts, e l’Ulster Unionist Party che al è stât sielzût
dal 13,3% dai eletôrs. Pôc daûr, cul 13% dai consens, si è plaçât
il Social Democratic and Labour Party, riferiment de comunitât
nazionaliste irlandese moderade.
Font:
elections2014.eu; BBC, 26-27/05/14; Mebyon Kernow, 26/05/14


text:
Il
diretîf dal Bòrd na Gàidhlig al à fatis buinis lis gnovis liniis
di azion strategjiche presentadis dal aministradôr delegât, Iain
Campbell, che di pôc al à cjapât il puest di John Angus MacKay ae
vuide de agjenzie pe lenghe gaeliche scozese. A son cuatri lis
prioritâts che a son stadis fissadis, a partî di un inzornament dal
Plan nazionâl di politiche linguistiche pal gaelic in vore, adun cu
la preparazion dal stampon pal Plan 2017-2022. Sul front dal
insegnament si larà a implementâ lis strategjiis pe prime infanzie,
pes scuelis secondariis e pe educazion dai adults, e si metarà jù
il stampon pes diretivis pal insegnament dal gaelic che a varan po di
jessi fatis buinis dal guvier scozês. Par chel che al rivuarde lis
politichis pes comunitâts locâls, lis azions a saran centradis su
la fasse di etât sot dai trente agns, su lis fameis cun fruts piçui
e su lis comunitâts là che il gaelic al è fevelât di almancul il
20% de popolazion. Par finî si larà a infuartî la colaborazion cun
chei altris sogjets publics e privâts impegnâts pe lenghe.
Font:
Bòrd na Gàidhlig,
24/03/15


text:
Sardegne: indipendentiscj in lote cuintri des scovacis talianis
La emergjence scovacis che e interesse zaromai di agns la Campanie e à tornât a vê une gnove piche ta chestis ultimis setemanis. La prime soluzion cjatade des autoritâts talianis e je stade chê di smaltî une part dai refudums in altris regjons dal stât talian. La decision dal president de Regjon Sardegne, Renato Soru, di smaltî su la isule une part di chês scovacis e à mot dôs sortis di reazions contraris: chê dai indipendentiscj sarts che le viodin come une gnove dimostrazion de sotanance de isule ai interès talians, e chê dai partîts dal centri diestre (ae oposizion inte Regjon Sardegne) che a àn cjapade la ocasion par fâ sù une bataie politiche su cheste cuestion. A spiegâ in maniere clare cheste diference i àn pensât i stes indipendentiscj, come che si pues lei tun dai manifescj metûts fûr ta chestis zornadis di iRS (indipendèntzia Repùbrica de Sardigna): “il nestri probleme e je inmò une volte la classe dirigjente unioniste e autonomiste che e guvierne cuintri dai sarts e cuintri de Sardegne, cun pocjis diferencis jenfri centri diestre e centri çampe”. Cun di fat, se vuê la aministrazion regjonâl e je di centri çampe, cuant che al guvier al jere il centri diestre la si veve vût une situazion similâr, dome chê in chê volte invezit des scovacis a jerin scoriis nucleârs. La solidarietât che i ven domandade ae Sardegne – a zontin i indipendentiscj – e je simpri a sens unic, parcè che il stât talian al dîs simpri di no cuant che i si domande di tornâ i bêçs che a spietaressin ae Regjon o di vignî incuintri ae Sardegne sul plan des servitûts militârs. Par chest inte zornade di joibe uns dusinte militants indipendentiscj (pe plui part di iRS, ma ancje di Sardigna Natzione e Confederazion Sindacâl Sarde) a àn metût in vore une proteste no violente intal puart di Casteddu / Cagliari par impedî che i refudums rivâts vie mâr a fossin sbarcjâts su la isule. I manifestants a son stâts cjariâts plui voltis des fuarcis di polizie che a ‘nd àn fermâts une cuarantine che a son stâts menâts in cuesture e denunciâts par resistence a public uficiâl cundut che a vessin metût in vore dome formis di resistence no violente. I indipendentiscj sarts a denunciin ancje il tentatîf di cjapâju dentri tai episodis di violence che si àn vûts denant de cjase dal president regjonâl Soru tes zornadis daspò, là che invezit a saressin daûr elements de estreme diestre.
[Font: iRS, 10-11-12/01/2008; stampe taliane, 11-12/01/2008]